title: Tekken 5

text: Koska "Tekken"-sarja täytti pelin ilmestyessä kymmenen vuotta, Namco juhlisti tätä lisäämällä "Tekken 5":een mahdollisuuden pelata ensimmäisen, toisen ja kolmannen "Tekkenin" arcade-versioita.


title: Tekken 5

text: "Tekken 5" alkaa muutama minuutti edeltäjänsä jälkeen, kun Kazuya- ja Heihachi Mishima heräävät Jack-4ten piirittäminä. Hetken he taistelevat kuin isä ja poika, mutta pian sen jälkeen Kazuya jättää isänsä kuolemaan ja lentää pois. Kaksi kuukautta myöhemmin Kazuya osallistui viidenteen turnaukseen ja sai kuulla/puristettua Ravenilta tietoa, joka liittyi Heihachin kidnapanneen ja vanginneen isänsä Jinpachi Mishiman Hon-Marun kellariin. Myöhemmin Jin Kazama jäi Devil Jin -persoonansa valtaan ja päihitti Jinpachin, mutta taistelu maksoi vanhan miehen hengen. Tämän jälkeen Jinistä tuli Mishima Zaibatsun perijä.


title: Alexander Steen

text: Alexander Steen (s. 1. maaliskuuta 1984 Winnipeg, Manitoba, Kanada) on ruotsalais-kanadalainen ammattilaisjääkiekkoilija, pelipaikaltaan laitahyökkääjä. Hän edustaa NHL-seura St. Louis Bluesia.


title: Alexander Steen

text: Steen aloitti ammattilaisuransa Frölundan riveissä Ruotsin Elitserienissä. Kausi 2001–2002 kului puoliksi Frölundan edustusjoukkueessa ja puoliksi seuran juniorijoukkueessa J20 SuperElit -liigassa. Hän pelasi Elitserienin tulokaskaudellaan 26 runkosarjaottelua, joissa hän antoi kolme maalisyöttöä, ja kymmenen pudotuspeliottelua, joissa hän teki maalin ja antoi kaksi maalisyöttöä. Steen pelasi Frölundassa vielä kaksi seuraavaa kautta: kaudella 2002–2003 hän teki 15 tehopistettä, viisi maalia ja kymmenen syöttöpistettä, 45:ssä runkosarjaottelussa ja 2003–2004 24 tehopistettä, kymmenen maalia ja 14 syöttöpistettä, 48:ssa runkosarjapelissä. Vuonna 2003 Steen oli voittamassa Frölundan paidassa Elitserienin mestaruutta. Hän teki kevään 2003 pudotuspeleissä viisi tehopistettä, kaksi maalia ja kolme syöttöpistettä, 16:ssa pelatussa ottelussa.


title: Alexander Steen

text: Ennen NHL-uransa aloittamista Steen pelasi kauden 2004–2005 MODO Hockeyn riveissä Elitserienissä. Hän teki 50:ssä pelaamassaan runkosarjaottelussa 17 tehopistettä, yhdeksän maalia ja kahdeksan syöttöpistettä, ja hän oli näin MODOn kuudenneksi paras pistemies.


title: Alexander Steen

text: Yhteensä Steen pelasi neljän Elitserien-kauden aikana 169 runkosarjaottelua, joissa hän teki tehot 24 maalia ja 35 syöttöpistettä, sekä 42 pudotuspeliottelua, joissa hän keräsi 19 tehopistettä, kahdeksan maalia ja 11 syöttöpistettä.


title: Alexander Steen

text: Steen sai NHL-varauksen kesäkuussa , kun Toronto Maple Leafs varasi hänet numerolla 24 uusien pelaajien varaustilaisuuden ensimmäisellä kierroksella. Uransa NHL:ssä hän aloitti syksyllä 2005 ja hän vakiinnutti heti paikkansa Maple Leafsin kokoonpanossa. Hän pelasi ensimmäisen NHL-ottelunsa 5. lokakuuta 2005, jolloin Maple Leafs kohtasi Ottawa Senatorsin. Hän pelasi kaudella 2005–2006 yhteensä 75 NHL:n runkosarjaottelua, joissa hän teki 45 tehopistettä (kuudenneksi eniten seuransa sisällä), 18 maalia ja 27 syöttöpistettä. NHL:n tulokkaiden pistepörssissä hän sijoittui yhdeksänneksi.


title: Alexander Steen

text: Kaudella 2006–2007 Steen pelasi täydet 82 runkosarjaottelua, joissa hän teki 15 maalia ja antoi 20 maalisyöttöä. 4. tammikuuta 2007 pelatussa Maple Leafsin ja Boston Bruinsin välisessä ottelussa Steen teki NHL-uransa ensimmäisen hattutempun ja antoi ottelussa lisäksi kaksi maalisyöttöä. Kaudella 2007–2008 Steen oli Maple Leafsin viidenneksi paras pistemies tehtyään 76:ssa runkosarjaottelussa 42 tehopistettä, 15 maalia ja 27 syöttöpistettä.


title: Alexander Steen

text: 24. marraskuuta 2008 Steen ja puolustaja Carlo Colaiacovo siirtyivät St. Louis Bluesiin pelaajakaupassa, jossa Maple Leafs sai hyökkääjä Lee Stempniakin.


title: Alexander Steen

text: Steen on edustanut Ruotsia aikuisten jääkiekon maailmanmestaruuskilpailuissa kerran, vuonna 2007, jolloin MM-kilpailut järjestettiin Venäjällä. Hän teki turnauksessa yhdeksässä ottelussa neljä tehopistettä, kaksi maalia ja kaksi syöttöpistettä. Steen on edustanut Ruotsia myös kerran alle 18-vuotiaiden MM-kilpailuissa, vuonna 2002, ja kahdesti alle 20-vuotiaiden MM-kilpailuissa, vuosina 2003 ja 2004.


title: Alexander Steen

text: Alexander Steen on ruotsalaisen entisen ammattilaisjääkiekkoilijan Thomas Steenin poika. Steen syntyi ja eli kaksitoista ensimmäistä elinvuottaan Kanadan Winnipegissä hänen isänsä pelatessa Winnipeg Jetsin riveissä NHL:ssä. Myöhemmin perhe muutti kolmeksi vuodeksi Saksaan ja Thomas Steenin peliuran päätyttyä he palasivat Ruotsiin. Steenillä on Ruotsin kansalaisuuden lisäksi myös Kanadan kansalaisuus.


title: Alexander Steen

text: Steen on ollut kesäkuusta 2007 naimisissa Sofie Steenin (o.s. Mayor) kanssa. Heillä on yksi yhteinen lapsi, lokakuussa 2006 syntynyt poika Kingston.


title: Waldorf-Astoria Hotel

text: Waldorf-Astoria-hotelli on hotelli Manhattanilla New Yorkissa. Alkuperäinen hotelli sijaitsi Empire State Buildingin kohdalla Fifth Avenuella. Nykyinen sijaitsee osoitteessa Park Avenue 301. Uusi hotelli on ollut käytössä vuodesta 1932. Uudessa hotellissa on kolme amerikkalaista ja klassista eurooppalaista ravintolaa.


title: Waldorf-Astoria Hotel

text: Hotelli oli alkuun kaksi erillistä hotellia. Astor-sukuun kuulunut William Waldorf Astor avasi 13-kerroksisen Waldorf-hotellin vuonna 1893. Toisen hotellin avasi Williamin serkku John Jacob Astor IV, ja se oli nimeltään Astoria. Astoria avattiin neljä vuotta myöhemmin kuin Waldorf.


title: Waldorf-Astoria Hotel

text: Nykyään hotellit ovat yhtä kokonaisuutta, ja niiden yhteinen nimi on Waldorf-Astoria. Waldorf-hotelli on kuuluisa waldorfinsalaatista, jonka hotellin keittiömestari Oscar Tschirky suunnitteli vuonna 1896. Hotellin nimi Waldorf tulee Walldorfin kaupungista, joka sijaitsee Baden-Württembergissä Saksassa.


title: Ouahigouya

text: Ouahigouya on pohjoisen Burkina Fason tärkein kaupunki. Se sijaitsee Ouagadougousta noin 182 km luoteeseen. Kaupunki perustettiin vuonna 1757, mutta tuhottiin 1825 ja oli hyökkäysten kohteena 1800-luvun loppupuolella. Hyökkäykset loppuivat ranskalaisten rakentaessa linnoituksia kaupungin ympärille vuonna 1896.


title: Ouahigouya

text: Joulusodassa vuonna 1985 malilaiset pommittivat kaupungin toria. Tällöin lähes sata ihmistä kuoli.


title: Ouahigouya

text: Vuonna 2006 Ouahigouyassa oli runsaat 73 000 asukasta.


title: KVCD

text: KVCD () on digitaalisen videon koodaukseen tarkoitettujen MPEG-1 ja MPEG-2 -standardien epästandardi muunnos. Se on käytössä DVD-laitteissa, mutta tätä koodausjärjestelmää ei ole kaikissa laitteissa.


title: Markku Aalto

text: Markku Kalervo Aalto (s. 25. maaliskuuta 1949 Helsinki) on suomalainen arkkitehti ja entinen yleisurheilija. Seuratasolla Aalto edusti Helsingin Kisa-Veikkoja.


title: Markku Aalto

text: Aalto voitti 800 metrin juoksun Suomen mestaruuden vuonna 1969 ajalla 1.50,6. Lisäksi hän oli hopealla vuosina 1970, 1971, 1973 ja 1974. Hallissa hän voitti SM-kultaa 600 metrillä 1967 ja 1968 sekä 1 500 metrillä 1974 sekä hopeaa 400 metrillä 1969 ja pronssia 800 metrillä samana vuonna. Aalto oli mukana myös Helsingin EM-kisoissa 1971, jossa hän selvisi 800 metrillä välieriin. Göteborgin sisäratojen EM-kilpailuissa 1974 hän jäi 800 metrillä alkueriin.


title: Markku Aalto

text: Aalto oli myös mukana voittamassa 4 × 400 metrin viestin Suomen-mestaruutta 1967, 1968, 1970 ja 1971, hopeaa 1969 ja pronssia vuonna 1978 sekä 4 × 800 metrin viestin Suomen-mestaruutta 1969 ja hopeaa 1970 ja 1971.


title: Markku Aalto

text: Heinäkuussa 1971 Aalto juoksi 800 metrin Suomen ennätyksen 1.47,2, jonka Pekka Vasala rikkoi seuraavana kesänä.


title: Markku Aalto

text: Aallolla on oma arkkitehtitoimisto Helsingissä. Se suunnitteli mm. Helsingin olympiastadionin peruskorjauksen ennen Helsingin EM-kisoja 1994.


title: Islamilainen tasavalta

text: Islamilainen tasavalta on joidenkin islamilaisia lakeja käyttävien valtioiden nimitys. Näiden maiden sekulaarisuusaste vaihtelee suuresti, ja esimerkiksi puolisekulaarin Pakistanin kohdalla nimitys on pelkästään maan kulttuuri-identiteetin symboli.


title: Islamilainen tasavalta

text: Monille muslimijohtajille islamilaisen tasavallan käsite on tietynlainen teokraattinen valtio, jossa ei ole monien Lähi-idän maiden tavoin monarkiaa, ja jonka lainsäädäntö perustuu ainakin osittain šariaan. Se on usein nähty kompromissina islamilaisen kalifaatin ja sekulaarin tasavaltalaisuuden ja nationalismin välillä. Esimerkki tällaisesta valtiosta on Iran.


title: Myö

text: Sitoutumaton Kansalaisliike MYÖ ry on sitoutumaton vuonna 1995 perustettu kansalaisjärjestö, joka vaikuttaa Lappeenrannan kunnallispolitiikassa. Myö on Suomen Sitoutumattomat -järjestön jäsen.


title: Myö

text: Järjestön perusperiaatteisiin kuuluu, että jokainen yhdistyksen jäsen noudattaa politiikassa omia eettisiä periaatteitaan. Myö ei tee poliittisia ryhmäpäätöksiä eivätkä jäsentä sido yhdistyksen kokouksessa tehdyt päätökset.


title: Myö

text: Myö-liikkeen edustajista Erkki Pulli oli Lappeenrannan kaupunginvaltuuston puheenjohtajana 2001-2004 ja Suomen Sitoutumattomat ry:n varapuheenjohtajana. Antti O. Arponen oli Suomen Sitoutumattomat ry:n varapuheenjohtajana 2008–2009 ja puheenjohtajana 2010. Tunnettuihin myöläisiin kuuluvat myös rovasti Matti J. Kuronen ja kuuluisa jääkiekkoilija Lalli Partinen.


title: Lyyli

text: Lyyli on suomalainen naisen etunimi.


title: Lyyli

text: Lyyli on kansanomainen muunnos nimestä "Lyydia", joka merkitsee 'lyydialaista'. Nimen pitempi kirjoitusasu "Lyylikki" esiintyy Kalevalassa ja Kantelettaressa.


title: Lyyli

text: Nimi mainitaan Kansanvalistusseuran kalenterissa 1883 ja Suomen almanakassa se on ollut vuodesta 1908 lähtien. Lyyli-nimi oli suosituimmillaan 1890-luvulta 1920-luvulle, jonka jälkeen nimeä on annettu harvakseltaan.


title: Lyyli

text: Väestörekisterikeskuksen tietojen mukaan Lyyli-nimen on 1900-luvun alusta toukokuuhun 2016 mennessä saanut 10 946 henkilöä.


title: César Ritz

text: César Ritz (23. helmikuuta 1850, Niederwald, Valais, Sveitsi – 24. lokakuuta 1918 Küssnacht, Schwyzin kantoni, Sveitsi) oli Ritz-Carlton-hotelliketjun perustaja. Ensimmäinen Ritz-hotelli oli Hôtel Ritz Parisin Pariisissa. Ritziä pidetään kosmopoliittisten luksushotellien luojana.


title: César Ritz

text: Ritz työskenteli Pariisissa vuoden 1867 maailmannäyttelyn aikaan baarimikkona. Myöhemmin hän opiskeli kaupungissa alaa lisää. Vuoden 1873 maailmannäyttelyssä Wienissä Ritz pääsi tarjoilemaan kuninkaallisille. Sittemmin hän toimi hotellinjohtajana Sveitsissä Rigillä ja Luzernissa. Vuonna 1880 työskenteli Monacossa, jossa hän tutustui kuuluun kokkiin Auguste Escoffieriin.


title: César Ritz

text: Vuonna 1887 Ritz hankki ensimmäisen hotellinsa "Hotel De la Conversationin" Baden-Badenissa. Seuraavina vuosina hän perusti nopeaan tahtiin useita hotelliyrityksiä. Pariisin Hôtel Ritz Paris on perustettu vuonna 1898 ja Lontoon Carlton-hotelli vuonna 1899.


title: César Ritz

text: Ritzin aktiivinen ura päättyi vakavaan masennukseen vuonna 1902.


title: Yukata

text: Yukata () on japanilainen puuvillakankainen, kimonon muotoinen ”kylpytakki”. Perinteisesti yukata on ollut indigonsinisen ja valkoisen kirjava, mutta nykyaikana on saatavissa synteettisillä väreillä painettuja yukatoita kaikissa väreissä. Hyvälaatuinen yukata käy asuksi perinteisiin kesätapahtumiin ja esimerkiksi kylpylöihin. Kotona yukataa pidetään kylpytakkina tai oloasuna ohuen vyön kanssa.


title: Yukata

text: Yukata valmistetaan tavallisesti puuvillasta, toisin kuin silkistä tai synteettisistä kuiduista tehdyt kimonot.


title: Yukata

text: Perinteiset yukatat tehtiin indigolla värjätystä puuvillasta, mutta nykyään on tarjolla useita kemiallisia värejä ja tyylejä. Kirkkaampia värejä ja huomiota herättävämpiä kuvioita pidetään yleisesti nuorille henkilöille sopivina. Lapsella voi olla monivärinen kuvio, nuorella naisella kukkakuvio, kun taas vanhempi nainen käyttää perinteistä tummansinistä väriä, jossa on geometrisiä kuvioita. Miesten yukatoissa on yleensä hillityt kuviot ja värit. Nykyisin hotelleissa ja kylpylöissä käyttöön annettava yukata on perinteen mukaan yleensä sinivalkoinen.


title: Yukata

text: Yukata on hyvin arkinen ja epämuodollinen puku, jota käytetään enimmäkseen kodeissa, kylpylöissä ja hotelleissa oloasuna ja kesäisin festivaaleilla. Erittäin monet japanilaiset hotellit ja perinteiset ryokan-majatalot tarjoavat asiakkaittensa käyttöön laina-yukatoja.


title: Yukata

text: Yksityisissä tiloissa sekä miehet että naiset voivat käyttää yukatan kanssa kapeaa vyötä eli obia. Julkisesti esiinnyttäessä kapeaa vyötä pidetään kuitenkin sopimattomana. Jalkineina voidaan käyttää arkisia zōreja tai puisia getoja.


title: Yukata

text:
Yukatan epämuodollisuuden vuoksi se voidaan yhdistää hyvinkin modernisti erilaisiin obeihin ja koristeisiin.
Miehet käyttävät yleensä kakuobia, naiset joko helppokäyttöistä, valmiiksi sidottua tsukeobia, pehmeää heko-obia tai puolileveää hanhabaa.


title: Ritz Hotel London

text: Ritz Hotel London on 133-huoneinen loistohotelli Lontoossa, Piccadillyn varrella. Sen avasi kuuluisa sveitsiläinen hotellinomistaja César Ritz 24. toukokuuta 1906. Ritz omisti myös Hôtel Ritz Parisin Pariisissa.


title: Ritz Hotel London

text: Hotellirakennus on toteutettu klassismin, joka perustuu Ludvig XVI:n tyyliin, näköiseksi. Hotellin suunnittelivat arkkitehdit Charles Mewès (joka oli suunnitellut Pariisin Ritzin) ja Arthur Davis. Insinöörinä toimi ruotsalainen Sven Bylander. Hotelli oli ensimmäinen Englantiin rakennettu hotelli, jossa kussakin huoneessa oli oma kylpyhuone ja WC.


title: Ritz Hotel London

text: David ja Frederick Barclay ostivat hotellin 80 miljoonalla punnalla vuonna 1995.


title: Ritz Hotel London

text: Britannian entinen pääministeri Margaret Thatcher kuoli aivohalvaukseen hotellin sviitissä 8. huhtikuuta 2013.


title: Kosode

text: Kosode () on japanilainen kimonon tapainen vaate. Sana kosode on nykyaikaisen kimonon edeltäjän nimitys ja tarkoittaa "pienihihaista" vaatetta. Kosodelle tyypillistä ovatkin juuri pienet hihat. Joskus museoiden historiallisista kimonoista käytetään kimonon sijaan nimitystä kosode. Alun perin se oli alemman luokan päällisvaate ja ylemmän luokan alusvaate. 1500-luvun alussa siitä tuli yleisesti käytetty päällysvaate, joka myöhemmin kehittyi nykyään tunnetuksi kimonoksi.


title: Kosode

text: Kosoden ja kimonon erottelu on vaikeaa johtuen termien käytöstä: historiallisina aikoina kosodeksi kutsuttiin vaatekappaletta, joka vastaa nykyaikana kimonoksi kutsuttua vaatetta; kimonoksi kutsuttiin mitä tahansa vaatekappaletta. Nykykimonokin on kosode, vaikka termiä käytetään harvemmin.


title: Kosode

text: Vaate ommellaan samoin kuin kimono, mutta 1500–1600 luvun kankaat olivat yleensä hieman nykyisiä kimonokankaita leveämpiä (40cm leveitä, eivät nykyiseen tapaan 35–37cm leveitä), joka muutti vaatteen mittasuhteita. Kosode-kimonossa on kaksi migoro-vartalokappaletta, jotka yhdistetään selästä. Kaksi lyhyempää palaa ommellaan kiinni suorakulmaisiksi hihoiksi. Kaksi lisäpalaa ommellaan vaatteen etupuolelle lisäämään tilavuutta ja lopuksi lisätään kaulus.


title: Kosode

text:
Kosodet ja kimonot erotellaan niiden materiaalin, kuviointityylin tai mallin ja käyttötarkoituksen mukaan.
Keichō-kaudella 1596–1615 muodikkain oli kosode, joka oli jaettu tilkkutyötä muistuttaviin, solmuvärjäyksellä toteutettuihin alueisiin, jotka viimeisteltiin pienillä kuvioaiheilla, käsin maalaten ja lehtimetallilla.


title: Kosode

text: Edo-kaudella kosoden koristelut tulivat hovin ja samuraiden käyttöön usein japanilaisten ja kiinalaisten runojen teemoista.


title: Kosode

text: Kanbun-kaudella 1661–73 kosodeissa oli muotia kookas, koko vaatteen etu- tai takapinnan kattava koristelu (maalaus). Taakse yleensä tehtiin dramaattinen kaari olkapäiltä oikealle puolelle.


title: Virtuaalinen eläintenhoito

text: Virtuaalinen eläintenhoito on virtuaalieläimiin liittyvää toimintaa. Virtuaalieläin on kuvitteellinen eläin, joka elää vain näennäisesti internetissä.


title: Virtuaalinen eläintenhoito

text: Virtuaalisella eläintenhoidolla ei ole muodollisia sääntöjä, eikä kukaan valvo tai johda sitä. Joka osaa luoda verkkosivun, voi perustaa oman hoitolan ja tehdä siellä, mitä haluaa. Eläintenhoidolla ei ole päämäärää. Yleensä harrastajat keksivät itse omia tavoitteita, yleisin on oman hoitolan kuuluisaksi tekeminen ja monien hoitajien hankkiminen. Pääasiallisesti virtuaalinen eläintenhoito on pelkkää ajanvietettä, josta ei saada rahallista hyötyä. Eläinaiheisia verkkopelejä, joihin pelaajien on rekisteröidyttävä, ei yleensä lasketa virtuaaliharrastelijoiden kesken virtuaaliseksi eläintenhoidoksi. Peleille on ominaista, että pelaajien on noudatettava tiettyjä sääntöjä ja ne voivat olla myös pelaajille maksullisia.


title: Virtuaalinen eläintenhoito

text: Harrastaakseen virtuaalista eläintenhoitoa ei välttämättä tarvitse perustaa omaa hoitolaa. Harrastajiksi lasketaan myös hoitoloiden kävijät, yksittäisten virtuaalieläinten omistajat, virtuaaliyhdistysten pitäjät ja virtuaalieläimiin liittyvien foorumien vakituiset kävijät.


title: Virtuaalinen eläintenhoito

text: Virtuaaliharrastajat yhdistetään usein nuoriin, noin 10-vuotiaisiin tyttöihin, mutta oletus pitää harvoin paikkansa. Virtuaalihevostelijoiden keski-ikä on nykyään lähes kymmenen vuotta korkeampi, sillä uusia harrastajia ei tule enää niin paljoa. Aloittelijoiden on kuitenkin turha murehtia omaa osaamistaan, koska monet kokeneemmat harrastajat auttavat heitä mielellään.


title: Virtuaalinen eläintenhoito

text: Virtuaalista eläintenhoitoa edelsivät englanninkieliset verkkopelit. Todennäköisesti ensimmäisten hoitoloiden perustajien tavoitteena oli luoda samanlaisia, mutta heidän taitonsa eivät riittäneet interaktiivisten pelien toteuttamiseen, joten sivut tehtiin HTML-kielellä ja HTML-editoreilla ja pelaajien välinen vuorovaikutus hoidettiin tehokkaampien skriptien asemesta sähköpostin ja vieraskirjojen kautta. Nämä piirteet ovat säilyneet nykyisiinkin hoitoloihin.


title: Virtuaalinen eläintenhoito

text: Ensimmäiset suomenkieliset virtuaalihoitolat syntyivät 1990-luvun loppupuolella. Tarkasta ajankohdasta tai ensimmäisestä hoitolasta ei ole yleisesti hyväksyttyä näkemystä. Virtuaalisen eläinmaailman tapahtumia ei ole kirjattu ylös luotettavasti, joten harrastajilla on hyvin erilaisia käsityksiä siitä, mitä aiemmin on tapahtunut ja mitkä tapahtumista ovat olleet tärkeimpiä.


title: Virtuaalinen eläintenhoito

text: Yhdessä tallissa tai kennelissä keskitytään pääsääntöisesti vain yhteen eläinlajiin. Useimmat virtuaalista eläinhoitoa harrastavat ovat kiinnostuneita vain yhteen lajiin liittyvästä toiminnasta. Kuitenkin myös monen eri lajin toiminnassa mukana olevia löytyy. Eläinmaailmojen yhdistäminen on vaikeaa erilaisten ajatusmaailmojen vuoksi. Virtuaalinen eläintenhoito onkin vain nimellinen yläotsikko: Käytännössä eri eläinlajit muodostavat omat yhteisönsä, joilla on vähän yhteistä. Montaa eri lajia harrastavat kuuluvat tällöin moneen eri yhteisöön. Hoitolat ovat eri asia. Niissä saatetaan kasvattaa eri rotuja, jopa myös eri eläimiä.


title: Virtuaalinen eläintenhoito

text: Suosituimmat lajit ovat hevoset ja koirat. Hevoset asuvat virtuaalitalleilla, koirat virtuaalikenneleissä. Virtuaalikissojen jyrsijöiden ja -kanien suosio on myös selvässä nousussa. Myös virtuaalista nautakarjaa ja muita maatalouden eläimiä löytyy virtuaalisilta maatiloilta. Muille lajeille ei toistaiseksi ole merkittävää järjestäytynyttä toimintaa. Virtuaalisesti voidaan hoitaa tavallisten lemmikkien lisäksi mm. eläintarhojen ja maatilojen eläimiä sekä satuolentoja, kuten yksisarvisia. Virtuaalimaailmaan tulee koko ajan uusia lajeja, mutta useiden kohdalla toiminta on vielä todella vähäistä, ja innostus hetkellistä.


title: Virtuaalinen eläintenhoito

text: Esimerkiksi virtuaalitalli määritellään Hevoshullu-lehden artikkelissa kotisivun muodossa olevaksi mielikuvitustalliksi, jossa kaikki hevoset, eläimet ja toiminta tapahtuvat pääasiassa mielikuvituksessa.


title: Virtuaalinen eläintenhoito

text: Koska virtuaalihoitoloita voi harrastaa kuka tahansa ilman pakollista rekisteröitymistä, harrastajien lukumäärää voi vain arvailla, ja arvauksetkin heittävät tuhansilla. Suurin osa harrastajista on kuitenkin 7-25-vuotiaita tyttöjä. Varsinkin virtuaalihevosten ja -koirien parissa harrastajien keski-ikä on korkea, lähemmäs kahtakymmentä, joten harrastusta ei voi sanoa yksinomaan pikkutyttöjen mielikuvitusleikeiksi.


title: Virtuaalinen eläintenhoito

text: Virtuaalimaailmassa toimii virtuaalisia yhdistyksiä. Ne eivät täytä rekisteröityjen yhdistysten kriteereitä eikä niillä yleensä ole rahaliikennettä. Jos yhdistyksiin on mahdollista liittyä, liittymiseen riittää yleensä nimimerkki ja sähköpostiosoite ilman oikeita henkilötietoja. Yhdistysten koko ja suosio vaihtelevat yli 14 000 jäsenen Virtuaalisesta ratsastajainliitosta pieniin lajien ja rotujen kannatusyhdistyksiin. Useat pienet yhdistykset toimivat suurempien alaisina. Suomen virtuaalinen kani yhdistys VKY ja virtuaali jyrsijäliitto kerää myös alayhdistyksiä, vaikka niitä ei olekaan vielä paljoakaan.


title: Virtuaalinen eläintenhoito

text: Virtuaalisten eläinhoitoloiden alkuperäinen toimintatapa oli, että yksi omistaa hoitolan ja muut hoitavat sen virtuaalieläimiä. Tavallisesti hevosille ja eläimille otetaan yksi tai useampi hoitaja, kun halukkaita ilmoittautuu. Hoitajat hoitavat eläimiä mielikuvituksessaan ja siitä kirjoitetaan päiväkirjaa. Tavallisin tapa hoitaa on kirjoittaa eläimen omistajalle kertomus siitä, mitä hoitaja on tehnyt eläimen kanssa kyseisenä päivänä. Hoitokertomus lähetetään yleensä sähköpostitse tai tarkoitusta varten varattuun vieraskirjaan. Virtuaalitalleilla järjestetään myös virtuaalisia ratsastustunteja, -valmennuksia ja -leirejä tarinamenetelmällä. Virtuaalikennelien koirat taas kilpailevat usein oikeasta elämästä tutuissa lajeissa kuten esimerkiksi näyttelyissä, tokossa ja agilityssä.


title: Virtuaalinen eläintenhoito

text: Ainakin joillakin virtuaalitalleilla ja -kenneleillä hoitajat saavat palkkaa hoitokerroistaan ja muutenkin hoitamista arvioidaan. Pisteitä saa eniten, jos tarina on taitavasti kirjoitettu ja pitkä. Eläimen omistaja voi kommentoida hoitajan kertomusta ja/tai antaa hänelle palkkioksi hoitopisteitä. Joissain hoitoloissa eniten pisteitä kerännyt saa arvonimen (esimerkiksi "kuukauden hoitaja"), joihinkin hoitoloihin kuuluu virtuaalikauppa, josta hoitopisteillä voi ostaa virtuaalisia tavaroita eläimelle.


title: Virtuaalinen eläintenhoito

text: Hoitajatoiminta ei tällä hetkellä ole kovin suosittua. Useimmat harrastajat perustavat mieluummin oman hoitolan tai keskittyvät kilpailemaan mieluummin kuin hoitavat toisten eläimiä. Oman tallin tekemiseen tarvitaan kuitenkin taitoa, ja enemmän suosiota saavat kauniit ja huolella tehdyt tallit. Aloittelijat saavat kuitenkin opastusta vanhemmilta harrastajilta tarvittaessa.


title: Virtuaalinen eläintenhoito

text: Kilpailu tapahtuu joko nimilistalla tai tarinakilpailuissa. Kaikkein suosituimpia kilpailuja ratsastuksessa ovat jaoksenalaiset kilpailut, kuten KRJ ja ERJ. Kilpailut lisäävät hevosen "arvoa". Uusinta kehitystä kilpailussa ovat porrastetut kilpailut, joihin osallistumiseen vaaditaan tietty taso. Porrastetut kilpailut otettiin käyttöön vuonna 2007, mutta virtuaalisen ratsastajainliiton tauon vuoksi ne ovat taukoilleet enemmän kuin olleet toiminnassa. Taukoilun jälkeen porrastettujen kilpailujen tuloshyväksyntä avattiin jälleen 2.1.2014. Hyvin kilpailuissa menestyneet orit ovat suosittuja tammojen omistajien keskuudessa. Koirilla on vähemmän palkintokategorioita kilpailuissa. Sijoittuminen arvotaan yleensä arvontakoneilla. Jyrsijöiden ja kanien kilpailut ovat hyvin vähäisiä, joten niitä on noin kerran kuukaudessa. Niiden määrä kumminkin kasvaa koko ajan.


title: Virtuaalinen eläintenhoito

text: Näyttelyissä arvostellaan virtuaalieläimen rakennetta. Tätä varten eläimestä on oltava hyvälaatuinen piirros tai valokuva, josta eläimen sivuprofiili on nähtävissä. Useimmissa näyttelyissä arvostelun suorittavat tehtävää varten koulutetut tuomarit. Halutessasi kun olet ensin kartuttanut itsellesi kokemusta virtuaalieläinten parissa voit itsekin pyrkiä tuomariksi. Kuten myös oikeassa elämässä, virtuaalihevosilla on omat VRL:n alaiset kantakirjat ja virtuaalikoirat puolestaan rekisteröidään vFCI:hin (virtuaalikoirien kattojärjestöön). Virtuaalisia näyttelyitä virtuaalihevosille järjestävät eri tallit mm. NJ:n (virtuaalinen näyttelyjaos) ja VNT:n (virtuaalinen näyttelytoiminta) säännöillä ja kisakutsuja löydätkin kyseisten jaosten sivuilta.


title: Virtuaalinen eläintenhoito

text: Virtuaalikilpailuja järjestetään kaikissa lajeissa, joissa oikeatkin eläimet kilpailevat. Lajivalikoimasta löytyy myös Suomessa tuntemattomia kilpailuja.


title: Virtuaalinen eläintenhoito

text: Useimmat kilpailut ratkaistaan arpomalla tulokset jollakin netin arvontakoneista, jolloin osallistujalista syötetään generaattoriin, joka arpoo tulokset. Tämä on helppoa ja nopeaa. Muita, harvinaisempia ratkaisutapoja ovat tarinat (kilpailijat kirjoittavat suorituksistaan lyhyehköt kertomukset, jotka järjestäjä arvostelee), kysymykset (kilpailu ratkaistaan tietokilpailuna, yleensä kyseiseen lajiin liittyen) ja suhteutettu arvonta (aiemmin kilpailuissa menestyneet eläimet sijoittuvat todennäköisemmin arvonnassa korkealle kuin huonommin menestyneet).


title: Virtuaalinen eläintenhoito

text: Kaksi eri sukupuolta edustavaa virtuaalieläintä voidaan astuttaa keskenään, jolloin saadaan uusia virtuaalieläimiä. Tällaista eläintä kutsutaan suvulliseksi erotuksena keksittyihin eli suvuttomiin eläimiin, joilla ei ole vanhempia virtuaalimaailmassa. Suvullisia eläimiä arvostetaan yleisesti enemmän kuin suvuttomia. Useat kasvattajat käyttävät silti myös suvuttomia eläimiä luodakseen kantaan uutta verta sekä omia sukulinjoja.


title: Virtuaalinen eläintenhoito

text: Virtuaalieläinten ominaisuudet eivät varsinaisesti periydy, mutta hyvien eläinten jälkeläistä pidetään yleisesti parempana kuin ns. huonojen. Hyvän ja huonon eläimen määrittelevät kyseisen lajin ja rodun muut kasvattajat. Myös virtuaalimaailmassa tuodaan rotuihin uutta verta ulkomailta (eläimiä ulkomaisilta virtuaalihoitoloilta tai SIM-peleistä tai itse keksittyjä eläimiä), varotaan sukusiitosta ja vältellään tiettyjä sukulinjoja ja eläimiä. Porrastettuja kilpailuja kilpailleet hevoset kuitenkin periyttävät jälkeläisilleen 25% keräämistään ominaisuuspisteistä.


title: Virtuaalinen eläintenhoito

text: Useimmissa virtuaalihoitoloissa kasvatetaan eläimiä ainakin satunnaisesti. Kasvattien nimiin lisätään yleensä kasvattajaliite, jolloin eläimen kasvattaja voidaan selvittää pelkän nimen perusteella.


title: Virtuaalinen eläintenhoito

text: Realistisuudella tarkoitetaan virtuaalieläinten pitämistä siten, että se muistuttaa mahdollisimman paljon oikeiden eläinten pitämistä. Suhtautuminen realistisuuteen on yksi suurimpia harrastajia erottavia tekijöitä. Realistisuuden ihannointiin yhdistetään erilaiset yhdistysjärjestelmät ja niiden sääntöjen noudattaminen, virtuaalisen rahan käyttö ja hoitoloiden ja eläinten pitkät ja tarkat sanalliset kuvaukset, jotka voisivat kuvata oikeita paikkoja tai eläimiä. Epärealistiseen toimintaan yhdistetään mielikuvituseläinten, kuten yksisarvisten tai lohikäärmeiden, hoito ja eläinten epärealistiset tiedot (esim. 60 cm korkea mäyräkoira tai 150 cm hyppäävä shetlanninponi). Useimmat harrastajat eivät toimi yksiselitteisen realistisesti tai epärealistisesti.


title: Virtuaalinen eläintenhoito

text: Virtuaalisen eläintenhoidon suosion ja näkyvyyden kasvaessa sitä kohtaan on esitetty myös kritiikkiä. Osa siitä tulee pelin sisältä, osa ulkopuolelta.


title: Virtuaalinen eläintenhoito

text: Virtuaalisessa hevosmaailmassa on tullut viime vuosina käytännöksi vaihtaa sivujen ulkoasuja, hevosten kuvia, erilaisia tekstejä ja muuta virtuaalitalleilla tarvittavaa sisältöä johonkin edellä mainituista tai kilpailuihin, jolloin maksaja ilmoittaa myyjän hevosen tiettyyn määrään virtuaalikilpailuja. Moni kritisoi tällaista kaupankäyntiä. Useimmin nähtävä perustelu on tosin se, että kritisoija kokee, että muiden pitäisi tehdä hänelle samoja palveluksia ilmaiseksi.


title: Virtuaalinen eläintenhoito

text: Virtuaalihevostelijat ovat silloin tällöin ostaneet hevosilleen kuvia tai maksaneet ulkoasun tekemisestä oikealla rahalla. Suurin osa pelaajista paheksuu rahan käyttöä, mutta nykyään saatetaan palkkoja maksaa myös virtuaalirahalla. Oikean rahan käyttö on viime aikoina yleistynyt myös huomattavasti, sillä rahasummat ovat suhteellisen pieniä.


title: Virtuaalinen eläintenhoito

text: Useimpien virtuaalieläinten sivuilla on ainakin yksi valokuva, jonka tarkoitus on vahvistaa kävijän mielikuvaa eläimestä. Monet oikeiden eläinten omistajat eivät kuitenkaan halua lemmikkinsä kuvia levitettävän Internetissä virtuaalieläinten kuvina. Tavallisin perustelu on, ettei oman lemmikin kuvan yhteyteen haluta vääriä tietoja, ts. virtuaalieläimen tietoja, koska sen sivulla kävijät voivat sekoittaa virtuaalieläimen oikeaan, mikä voi vaikuttaa erityisesti jalostus- tai kilpaeläimen maineeseen.


title: Virtuaalinen eläintenhoito

text: Eläimillä ei ole yksityisyydensuojaa, joten virtuaalieläimen omistajalla on laillisesti oikeus käyttää itse ottamiaan kuvia esimerkiksi match showeista, näyttelyistä tai kilpailuista. Osa harrastajista kunnioittaa oikeiden eläinten omistajien pyyntöä poistaa kuvat lemmikeistään virtuaalieläimiä käsitteleviltä sivuilta.


title: Virtuaalinen eläintenhoito

text: Virtuaalihoitoloiden myötä eläinvalokuvauksen suosio on noussut huimasti. Suosituimmissa tapahtumissa, kuten Vermon poninäyttelyissä, Oripäivillä tai koiranäyttelyissä, käy niin paljon virtuaaliharrastajia valokuvaamassa, että heitä varten on tehtävä erikoisjärjestelyjä. Harrastelijakuvaajat hankaloittavat joskus myös ammattivalokuvaajien työtä.


title: Virtuaalinen eläintenhoito

text: Piirustusten käyttö valokuvien asemesta on tullut viime aikoina suosituksi.


title: Virtuaalinen eläintenhoito

text: Tekijänoikeudet ovat saaneet virtuaalihoitoloissa valtavasti huomiota. Suurin osa hoitoloiden pitäjistä pyytää luvat kaiken aineiston käyttöön. Tavallinen käytäntö on ilmoittaa käytetyn aineiston, useimmiten kuvien, yhteydessä sen tekijän nimi. Lisäksi lähes jokaisesta hoitolasta löytyy erillinen tekijänoikeussivu, jolle on kerätty kaiken käytetyn aineiston tekijöiden yhteystiedot. Yleensä myös sivuston ulkoasun tekijä(t) ja kaikkien tekstien kirjoittajat mainitaan.


title: Virtuaalinen eläintenhoito

text: Luonnollisesti joukkoon mahtuu aina myös niitä, jotka eivät joko tunne tekijänoikeuslakia tai muuten halua noudattaa sitä. Yleinen käsitys on, että virtuaalihoitoloiden parissa aineiston luvaton käyttö on varsin tavallista. Tätä käsitystä on 2000-luvulla pyritty muuttamaan, toistaiseksi huonoin tuloksin. Nykyään harrastajat reagoivat luvattoman aineiston käyttöön voimakkaasti, eikä tekijänoikeuksia rikkovia päästetä mukaan järjestäytyneeseen toimintaan.


title: Virtuaalinen eläintenhoito

text: Hakukoneet indeksoivat virtuaalihoitoloiden ja -eläinten sivuja ahkerasti, mikä helpottaa harrastajien elämää. Oikeiden eläinten parissa toimiville virtuaalieläimet ovat kuitenkin ongelma. Kaikkien virtuaalieläinten sivuilla ei selkeästi ilmoiteta, ettei eläintä ole oikeasti olemassa. Internetistä eläinten tietoja etsivän on siis jotenkin selvitettävä, onko löydetty eläin oikeasti olemassa vai pelkkä virtuaalieläin. Erityisen hankalaa tämä on ulkomaalaisille, jotka eivät ymmärrä suomea.


title: Virtuaalinen eläintenhoito

text: Hevosen rekisteröiminen Virtuaalisen Ratsastajainliiton hevosrekisteriin vaatii nykyään sitä, että hevosen sivuilla ilmoitetaan sen olevan virtuaalihevonen. Rekiströitävän tallin jokaisella pääsivulla tulee olla sana virtuaalitalli.


title: The Dorchester

text: The Dorchester on ylellinen hotelli Lontoon keskustassa Park Lane -kadulla, lähellä Hyde Parkia.


title: The Dorchester

text: Liikemiehet sir Malcolm McAlpine ja sir Frances Towle ostivat vuonna 1929 vanhan 1800-luvulla rakennetun Dorchester-rakennuksen ja rakennuttivat sen paikalle hienostuneen ja kalliin hotellin, jonka suunnitteli Owen Williams. The Dorchester avattiin 18. huhtikuuta 1931.


title: The Dorchester

text: Toisen maailmansodan aikana hotelli toimi liittoutuneiden päämajana. Kenraali Dwight D. Eisenhower asui hotellin ensimmäisessä kerroksessa. Hänen huoneensa on nykyään Eisenhower-sviitti. Winston Churchill rakennutti hotellihuoneensa parvekkeen läpi muurin, sillä hän halusi yksityisyyttä. Monet kulttuurihenkilöt tapasivat aterioida Dorchesterissä, esimerkiksi Cyril Connolly, T. S. Eliot, Harold Nicolson ja Edith Sitwell.


title: The Dorchester

text: Vuonna 1988 hotelli suljettiin kahdeksi vuodeksi ja siellä tehtiin perusteellinen kunnostus. Hotelli avattiin uudelleen 1990. Monet kuuluisuudet ovat asuneet Dorchesterissä. Heihin kuuluvat esimerkiksi Julie Andrews, Kim Basinger, Warren Beatty, Yul Brynner, Richard Burton, Elizabeth Taylor, Tom Cruise, Judy Garland, Charlton Heston, Nicole Kidman, Arnold Schwarzenegger, Peter Sellers, Michael Jackson, The Beatles, Cecil Beaton, Noël Coward, Marlene Dietrich, Duke Ellington ja W. Somerset Maugham.


title: The Dorchester

text: Myös Thaimaan entinen pääministeri Thaksin Shinawatra asui hotellissa sen jälkeen, kun hänet oli syrjäytetty virastaan syyskuussa 2006.


title: The Dorchester

text: The Dorchesterissa toimii viisi ravintolaa, joista Alain Ducasse on yksi Britannian neljästä kolmen Michelin-tähden ravintolasta.


title: Katariina Vuorinen

text: Katariina Vuorinen (s. 1976 Janakkala) on suomalainen runoilija. Hän on koulutukseltaan filosofian maisteri Suomen kirjallisuuden oppiaineesta (TaY). Vuorinen on työskennellyt Jyväskylän yliopistossa suunnittelijana ja rehtorin avustajana. Hän on myös luovan kirjoittamisen opettaja. Vuodesta 2010 Vuorinen on ollut vapaa kirjailija.


title: Katariina Vuorinen

text: Vuorinen debytoi vuonna 1992 sekä YLE:n Maailman Matkassa -kilpailussa ja että Hämeen läänin kirjoituskilpailun voittajana. Vuonna 1999 hänet palkittiin Suomen Kulttuurirahaston Suuressa runokilpailussa.


title: Katariina Vuorinen

text: Vuorisen esikoisteos "Edith suuteli minua unessa" julkaistiin vuonna 2001 ja oli ehdokkaana Helsingin Sanomien kirjallisuuspalkinnon saajaksi. Toinen runokokoelma "Kylmä rintama" ilmestyi vuonna 2006. Kolmas runokokoelma "Rouvien ja lintujen talo" ilmestyi vuonna 2010, ja oli ehdolla Tiiliskivi-palkinnon saajaksi vuonna 2011. Neljäs kokoelma "Uudenvuodenlaki" julkaistiin 2015 ja sai erinomaisia arvosteluja. Vuorinen toimi Keski-Suomen Kirjailijat ry:n puheenjohtajana vuosina 2008–2013. Vuosina 2008–2011 hän oli Nuoren Voiman Liiton hallituksen jäsen.


title: Katariina Vuorinen

text: Runoteosten lisäksi Vuorinen on kirjoittanut moniin antologioihin ja tehnyt poikkitaiteellisia projekteja. Kirjoittamistyön ja nomadielämän myötä hän matkustanut ja esiintynyt ympäri maailmaa. Vuorisen runoja on käännetty saksaksi, englanniksi, italiaksi, espanjaksi, puolaksi, sloveeniksi, viroksi, islanniksi, albaniaksi, latviaksi, unkariksi, arabiaksi ja venäjäksi. Vuorinen on kolumnisti Hämeen Sanomissa (2017–). Vuosina 2005–2009 hän toimi avustavana kriitikkona Keskisuomalaisessa. Vuosina 2010–2011 Vuorinen kirjoitti Väli-Suomen Median Sunnuntaisuomalaisen Uutisruno-palstalle.


title: Outi

text: Outi on suomalainen naisen etunimi.


title: Outi

text: Outi on karjalainen hyväilymuoto kreikkalaisesta nimestä "Eudokia", joka tarkoittaa 'hyväntahtoista'. Joskus Outi on käsitetty lappalaiseksi nimeksi, jolloin lähtökohtana on ollut Lapin suomen sana "outa" ('metsä').


title: Outi

text: Nimi on mahdollisesti tullut Itä-Suomeen ja Karjalaan 1500-luvulla. Suomen almanakassa Outi on ollut vuodesta 1929, ja siitä tuli muotinimi 1960-luvulla.


title: Outi

text: Vuoden 2015 loppuun mennessä Outi-nimen on saanut 11 090 naista ja alle 78 miestä.


title: Maukka Siirala

text: Maukka Siirala on suomalainen äänisuunnittelija ja muusikko.


title: Maukka Siirala

text: Basistina eri kokoonpanoissa -70-85 mm.


title: Maukka Siirala

text: Äänimestarina ja suunnittelijanaThe Dogs


title: Eurovision laulukilpailu 2006

text: Eurovision laulukilpailu 2006 järjestettiin Kreikan pääkaupungin Ateenan Olympic Indoor Hallissa. Semifinaali käytiin 18. toukokuuta ja finaali 20. toukokuuta. Yleisradioisäntänä toimi ERT ja kilpailun juonsivat vuoden 2004 kilpailun Kreikan edustaja Sakis Rouvas ja yhdysvaltalainen kreikkalaissukuinen näyttelijä Maria Menounos.


title: Eurovision laulukilpailu 2006

text: Kilpailun slogan oli "Feel The Rhythm" ("Tunne rytmi"). Vuoden 2005 voittaja Helena Paparizou esitti kilpailuissa kaksi väliaikanumeroa: voittajakappaleensa "My Number One" ja oman kappaleensa "Mambo".


title: Eurovision laulukilpailu 2006

text: Vuonna 2006 Suomea edustanut hard rock- ja heavy metal -yhtye Lordi teki historiaa tuomalla kilpailun voiton ensimmäistä kertaa Suomeen. Lordi osallistui kilpailuun kappaleellaan "Hard Rock Hallelujah". Suomen edellinen paras sijoitus oli Marion Rungin kuudes sija vuoden 1973 Euroviisuissa kappaleella "Tom tom tom".


title: Eurovision laulukilpailu 2006

text: Vuonna 2006 kilpailuun osallistui 37 maata. Armenia oli mukana ensimmäistä kertaa. Serbia ja Montenegro ilmoittautui alun perin mukaan kilpailuun (ja olisi päässyt suoraan finaaliin, koska tämä sijoittui edellisvuonna kymmenen parhaan joukkoon), mutta valtion yleisradioyhtiöiden oltua eri mieltä karsinnan lopputuloksesta maa vetäytyi kisasta. Serbia-Montenegron sijaan suoran finaalipaikan sai 11:nneksi sijoittunut Kroatia. Serbia ja Montenegrolla oli kuitenkin äänestysoikeus sekä semifinaalissa että finaalissa. Tämä on ensimmäinen ja toistaiseksi ainoa kerta, kun on äänestetty myös kisasta pois vetäytyneestä maasta.


title: Eurovision laulukilpailu 2006

text: Finaaliin osallistui 24 maata. Vuoden 2005 kymmenen parhaiten sijoittunutta (pois lukien Serbia ja Montenegro) eli Kreikka, Malta, Romania, Israel, Latvia, Moldova, Sveitsi, Norja, Tanska ja Kroatia sekä suurimmat rahoittajamaat (Ranska, Iso-Britannia, Espanja ja Saksa, vaikkakin jäivät edellisvuonna neljälle huonoimmalle sijalle) pääsivät suoraan finaaliin ja loput kymmenen maata, näiden joukossa Suomi, äänestettiin yleisöäänestyksellä semifinaalin perusteella.


title: Eurovision laulukilpailu 2006

text: X = Ei osallistunut, olisi ollut edellisvuoden top 10-sijoituksen ansiosta automaattisesti finaalissa. Viimeinen suora finaalipaikka meni viime vuonna yhdenneksitoista sijoittuneelle Kroatialle.


title: Eurovision laulukilpailu 2006

text:
Finaaliin päässeet maat on merkitty vaaleanvihreällä taustavärillä. Sekä semifinaalissa että finaalissa Albania ja Monaco käyttivät tuomaristoa, koska Albaniassa puhelinäänestys epäonnistui ja Monacossa äänestäjiä oli niin vähän, ettei tietokone ollut tunnistanut niin pieniä lukuja. Kaikki muut maat käyttivät pisteiden antoon puhelin- ja tekstiviestiäänestystä. Lisäksi Andorra käytti raatia pisteiden antoon semifinaalissa, mutta ei finaalissa.
Tummanvihreällä on merkitty kilpailun voittaja Suomi. Se on myös lihavoitu sekä kilpailun muu kärkikymmenikkö kursivoitu, koska ne pääsivät ensi vuonna automaattisesti finaaliin. Euroviisujen neljä suurinta rahoittajamaata on merkitty vaaleanvihreällä sekä automaattisesti tämän vuoden finaalissa olleet edellisvuoden 10 parasta maata keltaisella.


title: Eurovision laulukilpailu 2006

text: Suomen esikarsinta järjestettiin kaksiosaisena. Yleisradio valitsi kilpailijat esikarsintaan neuvoteltuaan levy-yhtiöiden ja artistien kanssa. Ylen kutsumat artistit esittivät ensin kaksi kappaletta, joista yleisö äänesti toisen jatkoon. Toisella kierroksella äänestettiin varsinainen edustaja. Lordin toinen kappale oli nimeltään "Bringing Back the Balls to Rock".


title: Eurovision laulukilpailu 2006

text: Muita esikarsinnan osanottajia olivat muun muassa Tomi Metsäketo, Jane, Johanna Pakonen, Ville Pusa, Marita Taavitsainen, Annika Eklund, Katariina Hänninen, Jennie Storbacka, Kilpi, Safe Six sekä yhdessä esiintyneet Hanna-Riikka Siitonen ja Nina Tapio.


title: Ariadne

text: Ariadne () oli kreikkalaisen mytologian mukaan Kreetan prinsessa, kuningas Minoksen ja kuningatar Pasifaeen tytär. Ariadnella oli pikkusisko Faidra, joka oli isän suosikki. Kun Minotauros syntyi, kuningas antoi tämän Ariadnen vastuulle. Myöhemmin kuninkaan arkkitehti Daidalos rakensi labyrintin, jonne Minotauros pantiin.


title: Ariadne

text: Sankari nimeltään Theseus saapui Kreetalle suorittaakseen tehtävän; hänen piti mennä labyrinttiin ja surmata Minotauros. Ariadne, joka oli ihastunut häneen, sanoi: "Autan sinut labyrintistä, jos menet kanssani naimisiin". Theseus suostui. Niin Ariadne antoi Theseukselle lankakerän, jota tämä keri koko matkan Minotauroksen luo. Kun Minotauros oli surmattu, löysi Theseus langan avulla tiensä takaisin. Hän meni Ariadnen kanssa naimisiin, mutta kotimatkalla häntä alkoi kaduttaa ja hän jätti Ariadnen yksin vieraalle saarelle.


title: Ariadne

text: Toisen version mukaan Ariadne eksyi sumussa eräälle saarelle ja Theseus joutui palaamaan kotiinsa ilman Ariadnea. Hän oli luvannut lähtiessään isälleen laivassaan olevan valkoiset purjeet, mikäli hän selviäisi hengissä retkeltään. Suruissaan Ariadnen menetyksestä Theseus unohti vaihtaa mustat surupurjeet valkoisiin voitonpurjeisiin ja hänen isänsä Aigeus syöksyi epätoivoissaan aaltoihin luullen poikansa kuolleen labyrintissä Minotaurosta vastaan taistellessaan. Ariadne, joka harhaili yksin sumussa saarella, kohtasi viinin jumala Dionysoksen, joka vei prinsessan kanssaan taivaisiin tehden tästä vaimonsa.


title: Saima

text: Saima on suomalainen naisen etunimi.


title: Saima

text: Saima on alkavan suomalaisuuskauden nimiä ja se on syntynyt mahdollisesti J. V. Snellmanin perustaman "Saima"-lehden mukaan, jonka nimi viittaa Saimaaseen.


title: Saima

text: Etunimenä Saima tuli käyttöön 1850-luvulla ja se esiintyi Kansanvalistusseuran kalenterissa vuosina 1882–1883. Suomen almanakkaan se pääsi 1908 ja nimi oli suosittu 1880–1910-luvuilla. Saima on kulkeutunut Viroon 1920-luvulla, jossa se tuli yleiseen käyttöön.


title: Saima

text: Vuoden 2009 loppuun mennessä " Väestörekisterikeskuksen" mukaan Saima-nimen on saanut 12 612 naista ja alle viisi miestä.


title: Kanadan kansallispuistot

text: Kanadan kansallispuistoihin kuuluu yli 40 suojeltua aluetta Kanadassa. Kansallispuistojen tarkoituksena on muodostaa suojeltujen alueiden yhteinen järjestelmä, joka edustaa kaikkia Kanadan erilaisia luonnonalueita. Järjestelmää ohjaava ryhmä, Parks Canada, on kehittänyt suunnitelman, joka rajaa 39 erilaista järjestelmään kuuluvaa aluetta, jotka edustavat kanadalaista maisemaa. Vuonna 2005 Parks Canada ilmoitti, että järjestelmä on 60 % valmis. Puistojen tärkein tavoite on suojella puistojen ekologista koskemattomuutta, mutta sallia ihmisten tutkia, oppia ja nauttia Kanadan luonnontiloista. Ensimmäinen Kanadan kansallispuisto oli Banff, joka perustettiin vuonna 1885 nimellä "Rocky Mountainin kansallispuisto". Suurin puisto on Wood Buffalo, jonka pinta-ala on noin 45 000 km². Muita kansallispuistoja Kanadassa ovat Kluanen kansallispuisto, Miguashan kansallispuisto, Gros Mornen kansallispuisto ja Georgian Bay Islandsin kansallispuisto.


title: Van der Graaf Generator

text: Van der Graaf Generator on englantilainen vuonna 1967 perustettu progressiivisen rockin yhtye, joka tuli tunnetuksi 1970-luvun alussa. Se oli levy-yhtiö Charisma Recordsin ensimmäinen kiinnitys. Yhtye saavutti 1970-luvulla huomattavaa menestystä Italiassa. Yhtyeen arvostetuimpia levyjä ovat muun muassa "Pawn Hearts" (1971), "Godbluff" (1975) ja "Still Life" (1976).


title: Van der Graaf Generator

text: Van der Graaf Generatorin tunnusmerkkinä olivat Peter Hammillin omaperäinen ja energinen ääni sekä David Jacksonin sähköisesti käsitellyt saksofonit, joiden mukana soivat yleensä Hugh Bantonin nopeasointuiset kosketinosuudet (kuten Hammond-urut ja/tai klavinetti). Van der Graaf Generatorin albumit olivat tunnelmaltaan tummempia kuin muiden samanaikaisten proge-pioneerien tuotokset ja kitarasoolotkin olivat enemmänkin poikkeus kuin sääntö. Musiikissa on paljon yhteisiä piirteitä King Crimsonin kanssa, jonka kitaristi Robert Fripp vieraili kahdella Van der Graaf Generatorin albumilla.


title: Van der Graaf Generator

text: Hammill oli yhtyeen pääasiallinen kappaleiden säveltäjä ja sanoittaja, joten raja hänen soolouransa ja yhtyeen välillä olikin usein häilyvä.


title: Van der Graaf Generator

text:
Yhtye nimettiin kuuluisan hankaussähköä tuottavan Van de Graaffin generaattorin mukaan. Nimeä ehdotti alkuaikojen jäsen, Chris Judge Smith, ja nimien pieni eroavuus oli vahinko.
Van der Graaf Generator -yhtyeen laajempi löytyy englanninkielisestä Wikipediasta


title: Maunu Paljassääri

text: Maunu III Paljassääri (Magnus III Olavsson Berrføtt, 1073–1103) oli Norjan kuningas 1093–1103. Hän oli aluksi serkkunsa Haakon Maununpojan kanssahallitsija, mutta Haakonin kuoltua 1094 hänestä tuli yksin koko Norjan kuningas. Maunu oli Olav Kyrren avioton poika.


title: Maunu Paljassääri

text: Maunun lisänimen oletetaan saaneen alkunsa hänen tavastaan pukeutua sääret paljaaksi jättävään irlantilaistyyppiseen kilttiin.


title: Maunu Paljassääri

text: Vuonna 1095 Maunu Paljassäärestä tuli myös Mansaaren kuningas. Lisäksi Maunu liitti vuonna 1098 Orkneysaaret, Hebridit ja Shetlandinsaaret Norjaan. Maunu Paljassääri kaatui vuonna 1103 ollessaan sotaretkellä Irlannissa. Maunun sotaretkellä oli kauaskantoiset seuraukset, sillä tulevina vuosina Norjaan ilmestyivät sekä Harald Gille että Sigurd Slembe, jotka kumpikin väittivät olevansa Maunun aviottomia poikia ja oikeutettuja Norjan kruunuun.


title: Maunu Paljassääri

text: Maunua seurasivat valtaistuimella hänen kolme poikaansa: Olavi Maununpoika, Östen Maununpoika ja Sigurd I Jerusaleminkävijä.


title: Eurovision laulukilpailu 2005

text: Eurovision laulukilpailu 2005 oli järjestyksessään 50. Eurovision laulukilpailu. Tapahtumapaikkana oli Ukrainan pääkaupungin Kiovan Palats Sportussa. Kilpailu järjestettiin kaksipäiväisenä. Semifinaali oli torstaina 19. toukokuuta ja finaali lauantaina 21. toukokuuta 2005. Molempien tilaisuuksien juontajina toimivat Marija "Masha" Jefrosinina ja Pavlo "DJ Pasha" Šylko.


title: Eurovision laulukilpailu 2005

text: Kilpailuun pyrki 41 maata, mutta Tšekki ja Libanon vetäytyivät kisasta. Libanon ehti jo valita edustajansa, mutta maan lain mukaan se ei saanut osallistua kilpailuun, jossa oli Israel mukana. Automaattisesti finaalissa olivat edellisvuoden finaalin kaksitoista parasta maata eli Ukraina, Serbia ja Montenegro, Kreikka, Turkki, Kypros, Ruotsi, Albania, Saksa, Bosnia ja Hertsegovina, Espanja, Venäjä ja Malta (ei Kroatia, koska Malta sai pisteitä useammalta maalta) sekä neljän suurimman rahoittajamaan joukossa olevat Ranska ja Iso-Britannia.


title: Eurovision laulukilpailu 2005

text: Semifinaalissa kilpailleesta 25 maasta 10 olivat edellisvuoden finaalissa kahdettatoista sijaa alemmaksi jääneet maat Ranskaa ja Isoa-Britanniaa lukuun ottamatta, jotka olivat Kroatia, Makedonia, Puola, Romania, Islanti, Alankomaat, Itävalta, Belgia, Irlanti ja Norja. Muut 12 olivat edellisvuoden semifinaalivaiheessa karsiutuneet maat eli Israel, Viro, Tanska, Suomi, Portugali, Liettua, Latvia, Andorra, Valko-Venäjä, Monaco, Slovenia ja Sveitsi. Loput kolme olivat uudet maat Bulgaria ja Moldova sekä kisaan palannut Unkari.


title: Eurovision laulukilpailu 2005

text: Kisojen valmisteluissa ilmeni vakavia ongelmia. Ukrainassa oli tapahtunut Oranssi vallankumous vuoden 2004 lopussa. Kisapaikan remontti oli pahasti myöhässä ja siirtynyt kevääseen. Lopulta hallin osaomistajat Klytškon veljekset, jotka tunnetaan mestaruustason nyrkeilijöinä, ottivat osaa järjestelytehtäviin. Viimein viisuliput saatiin myyntiin, mutta ne kävivät heikosti kaupaksi. Myös toinen juontajista, Ruslana, vaihdettiin viime hetkellä Marija Jefrosininaan.


title: Eurovision laulukilpailu 2005

text: Kilpailun voitti Kreikan Helena Paparizou kappaleellaan "My Number One". Palkinnon ojensi Ruslana ja Ukrainan uusi presidentti Viktor Juštšenko.


title: Eurovision laulukilpailu 2005

text: X = Ei osallistunut


title: Eurovision laulukilpailu 2005

text: Finaaliin päässeet maat on merkitty vaaleanvihreällä taustavärillä. Sekä semifinaalissa että finaalissa käytettiin puhelin- ja tekstiviestiäänestystä lähes kaikissa maissa. Vähäisten puhelinäänten vuoksi tuomaristoa käytettiin semifinaalissa Andorrassa, Moldovassa ja Monacossa sekä finaalissa Albaniassa, Andorrassa ja Monacossa.


title: Eurovision laulukilpailu 2005

text: Tummanvihreällä on merkitty kilpailun voittaja Kreikka. Se on myös lihavoitu sekä kilpailun muu kärkikymmenikkö (pois lukien ensi vuoden kisasta vetäytynyt Serbia ja Montenegro) kursivoitu, koska ne pääsivät ensi vuonna automaattisesti finaaliin. Euroviisujen neljä suurinta rahoittajamaata on merkitty vaaleanvihreällä sekä automaattisesti tämän vuoden finaalissa olleet edellisvuoden 10 parasta maata suurten rahoittajamaiden ulkopuolelta (pois lukien voittajamaa Kreikka) keltaisella.


title: Tuovila

text: Tuovila () on kaksikielinen kylä Mustasaaren kunnassa Pohjanmaalla. Enemmistö asukkaista on suomenkielisiä. Paikkakunnalla on suomenkielinen koulu, jossa on luokat 1–6. Tuovilan koulussa on noin 90 oppilasta.


title: Tuovila

text: Tuovilassa on Suomen toiseksi vanhin kivinen museosilta, Tuovilan silta. Se valmistui vuonna 1781.


title: FC Levadia II Tallinn

text: FC Levadia II Tallinn on tallinnalaisen jalkapalloseuran FC Levadia Tallinnan maardulainen kakkosjoukkue. Se pelaa maan toiseksi korkeimmalla sarjatasolla Esiliigassa.


title: FC Levadia II Tallinn

text: Joukkue perustettiin vuonna 2000 kun Levadia-niminen metalliyhtiö, joka jo aikaisemmin omisti silloin nimellä FC Levadia Maardu -tunnetun seuran, osti toiseksi korkeimmalla sarjatasolla pelanneen FC Maardun, entisen "KSK Vigri Tartun" -nimisen seuran. Seuraavaksi kaudeksi joukkue nousi korkeimmalle sarjatasolle Meistriliigaan ja sen uudeksi nimeksi tuli "FC Levadia Tallinn". Kaudella 2002 joukkue voitti Viron cupin. Kaudeksi 2004 joukkue myi sarjapaikkansa Merkuur Tartulle ja osti Sõrve JK:n paikan Esiliigasta. Se muutti nimensä nykyiseen muotoonsa, ja "FC Levadia Tallinn" -nimeä ryhtyi käyttämään silloinen "Levadia Maardu". Samalla molemmat Levadia-joukkueet siirtyivät yhteisen seuran alaisuuteen.


title: Timo Harakka

text: Timo Olavi Harakka (s. 31. joulukuuta 1962 Helsinki) on toimittaja, tv-tuottaja, kirjailija ja SDP:n kansanedustaja.


title: Timo Harakka

text: Harakka tuli tunnetuksi Ylellä esitetyn "Musta laatikko" -keskusteluohjelman vetäjänä vuosina 1997–2000. Myöhemmin hän isännöi ja tuotti "Pressiklubia" (2005–2007) Yle TV2 -kanavalla ja on toiminut A-studion kolumnistina. Hän on kirjoittanut kolumneja myös lukuisiin lehtiin, kuten Helsingin Sanomien Nyt-liitteeseen, Ilta-Sanomiin, Suomen Kuvalehteen ja Talouselämään. Hänen reportaasejaan on julkaistu muun muassa Helsingin Sanomien Kuukausiliitteessä. Imagessa vuonna 1994 julkaistu EU-reportaasi "Spagettivatikaani" voitti Long Play -verkkolehden Pienen journalistipalkinnon 2015.


title: Timo Harakka

text: Harakka veti Anna Kortelaisen kanssa "10 kirjaa" -ohjelmasarjaa Yle TV1:ssä kesäisin vuosina 2007 ja 2011–2013. 10 kirjaa rahasta voitti vuonna 2011 Kultaisen Venlan vuoden parhaana keskusteluohjelmana.


title: Timo Harakka

text: Harakka valmistui ylioppilaaksi vuonna 1981. Hän aloitti opinnot Teatterikorkeakoulussa vuonna 1985, mutta sai sieltä potkut hajotettuaan opiskelijatovereidensa kanssa koulun kalustoa yli 20 000 markan edestä ja saatuaan siitä ehdollisen vankeustuomion oikeudessa. Hän valmistui teatteritaiteen maisteriksi (dramaturgia) vuonna 2005. Harakka tekee sosiologian väitöskirjaa Tampereen yliopistoon.


title: Timo Harakka

text: Toimittajana Harakka aloitti vuonna 1978 "Sisä-Suomen Lehdessä". Hän työskenteli Jyväskylän Ylioppilaslehden päätoimittajana vuosina 1982–1983, Ylioppilaslehden toimitussihteerinä 1983–1985 ja Vihreän Langan päätoimittajana 1990–1994. Harakka erotettiin päätoimittajan paikalta 1994. Erottamisen syystä on esitetty kaksi täysin eri versiota.


title: Timo Harakka

text: Harakka oli vuodesta 1997 Yleisradion television ajankohtaistoimituksen toimittaja ja tuottaja. Vuonna 1998 hänelle myönnettiin parhaan television keskusteluohjelman Telvis-palkinto. Ohjelmasarjojen lisäksi hän on tehnyt globalisaatiosta kertovan dokumenttielokuvan "Rahan jäljillä" (2005), joka on esitetty useissa Euroopan maissa sekä muun muassa Brasiliassa, Jordaniassa ja Taiwanissa. Hän käsittelee maailmantalouden kriisiä myös kirjassaan "Luoton loppu" (2009). Maaliskuussa 2014 Harakalta ilmestyi eurokriisiä analysoiva kirja "Suuri kiristys". Teos nimettiin lokakuussa 2014 Kanava-tietokirjapalkintoehdokkaaksi, ja raati piti sitä "vuoden parhaana talouskirjana ja vuoden parhaana Eurooppa-kirjana".


title: Timo Harakka

text: Harakan ja Antti Karumon käsikirjoittama televisioelokuva "Pääministeri" esitettiin Yle TV1:ssä lokakuussa 2009. Käsikirjoitus oli Venla-palkintoehdokkaana. Sama pari on kirjoittanut Björn Wahlroosista näytelmän "Kungen", joka sai ensi-iltansa helsinkiläisessä Lilla Teaternissa keväällä 2013.


title: Timo Harakka

text: Vuonna 2011 Harakka lähti osakkaaksi uuteen ilmaisjakelulehteen Äänekosken Kaupunkisanomiin (ÄKS). Hän luopui lehtiyhtiön hallituksen puheenjohtajan tehtävistä ja omistajuudesta lokakuussa 2013 asettuessaan europarlamenttiehdokkaaksi. Myöhemmin hän kuitenkin palasi takaisin lehden osakkaaksi.


title: Timo Harakka

text: Harakka oli vihreiden sitoutumattomana ehdokkaana toista kertaa vuoden 1995 eduskuntavaaleissa Uudenmaan vaalipiirissä ja sai 1 361 ääntä. Hän liittyi Sdp:hen vuoden 2015 eduskuntavaalien alla.


title: Timo Harakka

text: Lokakuussa 2013 Äänekosken Työväenyhdistys ja SDP:n Keski-Suomen piiri ehdottivat Harakkaa sitoutumattomaksi ehdokkaaksi kevään 2014 europarlamenttivaaleissa. Hän sai eurovaaleissa 22 839 ääntä ja jäi varasijalle SDP:n kolmanneksi suurimmalla äänimäärällä. Kesäkuussa vaalien jälkeen Harakka ilmoitti ettei aio asettua ehdolle vuoden 2015 eduskuntavaaleissa, vaan tukee vaaleissa SDP:n nuoria ehdokkaita. Hän asettui kuitenkin lopulta SDP:n ehdokkaaksi Uudenmaan vaalipiirissä ja tuli valituksi eduskuntaan 5497 äänellä. Hän on eduskunnassa valtiovarainvaliokunnan ja sen verojaoston jäsen ja SDP:n eduskuntaryhmän valtiovarainvastaava sekä suuren valiokunnan jäsen


title: Timo Harakka

text: Harakka asettui joulukuussa 2016 ehdokkaaksi SDP:n seuraavaksi puheenjohtajaksi. Lahden puoluekokouksessa 4.2.2017 hän sijoittui toiseksi 159 äänen eli 32 prosentin kannatuksella. Puheenjohtajana jatkoi Antti Rinne.


title: Timo Harakka

text: Harakka on kotoisin Äänekoskelta. Hän on kuurojen vanhempien kuuleva ottolapsi, ja viittomakieli on hänen toinen äidinkielensä. Harakan puoliso on Suomen Viron-instituutin johtaja Anu Laitila, ja perheessä on kolme lasta.


title: Timo Harakka

text: Harakka on soittanut huilua ja saksofonia muiden muassa yhtyeissä Klaus Fleming ja Nuijat, J-P Nuto Quartet sekä Jaakko Löytyn yhtyeessä. Hän piirsi myös sarjakuvia ja oli mukana perustamassa Äänekosken Sarjakuvaseuraa.


title: Antti Loikkanen

text: Antti Olavi Loikkanen (s. 15. huhtikuuta 1955 Enonkoski) on suomalainen keski- ja kestävyysmatkojen juoksija. Loikkanen oli 1970-luvun lopulla ja 1980-alkupuoliskolla Suomen menestyneimpiä 800 ja 1 500 metrin juoksijoita. Suurimmat arvokisasaavutuksensa hän juoksi hallikisoissa.


title: Antti Loikkanen

text: Loikkanen voitti Suomen mestaruuden 800 metrillä vuonna 1979 ja 1 500 metrillä vuonna 1980 . Hallissa hän voitti 1978 1 500 metriä, 1981 800 metriä ja 1985 jälleen 1 500 metriä. Ulkoratojen arvokisoissa hänen paras sijoituksensa oli Prahan EM-kisoissa 1978 1 500 metrillä juostu viides tila. Sisäratojen EM-kilpailuissa Milanossa 1978 hän voitti kultaa Suomen ennätysajalla 3.38,16. Samalla matkalla hän oli pronssilla 1982 ja 1983, sekä neljäs 1979 ja 1984 ja vielä kuudes 1985. Loikkanen osallistui myös Montrealin 1976, Moskovan 1980 ja Los Angelesin 1984 olympialaisiin sekä Helsingin MM-kisoihin 1983.


title: Antti Loikkanen

text: 1 500 metrillä Loikkanen juoksi 16. kesäkuuta 1980 Imatralla ajan 3.36,3, joka käsin otettuna aikana on edelleen voimassa oleva Suomen ennätys. Pekka Vasalan aikaan 3.36,33 Münchenin olympialaisissa 1972 on vaikea verrata, koska se juostiin sähköisen eli tarkemman ajanoton aikana. 800 metrillä Loikkasen ennätys oli 1.47,1, jonka hän juoksi 12. kesäkuuta 1979 Imatralla. 3 000 metrillä Loikkanen juoksi Tampereella 21. kesäkuuta 1982 ajan 7.46,87, joka on kaikkien aikojen viidenneksi nopein suomalaisaika matkalla .


title: Antti Loikkanen

text: Urheilu-uransa jälkeen Loikkanen toimi palomiehenä ja urheiluhierojana. Seuratasolla hän edusti Enonkosken Pyrintöä, Vuoksenniskan Vesaa ja Savonlinnan Viestiä.


title: Projektiorganisaatio

text: Projektiorganisaatio voidaan käsitteellisesti ymmärtää kahdella eri tavalla. Sillä voidaan tarkoittaa


title: Projektiorganisaatio

text: Jälkimmäisessä järjestelyssä (kertakäyttöinen projektiorganisaatio) projektiryhmät vastaavat uuden menetelmän, palvelun, tuotteen tai järjestelmän kehittämistyöstä, minkä jälkeen lopputulos siirtyy perusorganisaation käyttöön ja vastuulle. Samalla projektiryhmän toiminta päättyy. Kun kyseessä on puhdas projektiorganisaatio, kaikki toiminta tapahtuu erikseen kootuissa projektiryhmissä ilman pysyviä organisaatioyksiköitä. Toiminnan edellytetään tällöin koostuvan kokonaan erillisinä toteutettavista projektitehtävistä (asiakasprojekteista), jotka eivät toistu samanlaisina.


title: Projektiorganisaatio

text: Kertakäyttöinen projektiorganisaatio puretaan kun tehtävä on suoritettu ja projekti päättyy. Projektiorganisaation koko voi vaihdella paljonkin projektin laajuudesta riippuen. Projektiorganisaation laajuus voi myös vaihdella huomattavasti sen mukaan, missä vaiheessa projekti kulloinkin on. Henkilöt ("=resurssit") tulevat suorittamaan projektiin määrättyjä tehtäviä, jonka jälkeen he siirtyvät toiseen tehtävään joko organisaation toisessa projektissa tai sen ulkopuolella.


title: Projektiorganisaatio

text: Projektiorganisaation kokoonpano voi koostua projektiryhmän ja ohjausryhmän lisäksi myös projektikohtaisista asiantuntijoista tai muista tukiryhmistä ("esimerkiksi tekninen tukiryhmä"). Projektiorganisaation toimivuus edellyttää osaavaa projektin ohjausta, josta yleensä vastaa "projektipäällikkö". Projektin vastuut, valtuudet ja riittävät resurssit määritellään mahdollisimman tarkasti.


title: Projektiorganisaatio

text: Organisaation toiminta voi koostua kokonaan erillisistä itsenäisistä osista, joista kukin on erillinen projekti. Periaatteessa projektipäälliköillä on täysi päätösvalta kaikissa projektiin liittyvissä asioissa, mutta jotkut asiat, ("esimerkiksi henkilöstöhallinta ja taloushallinto") voidaan organisaatiossa hoitaa keskitetysti.


title: Projektiorganisaatio

text: Toimivan projektiorganisaation vahvuuksia ovatkin vahva kontrolli, selvä vastuullisuus ja selkeä kommunikointi organisaatiosta ulospäin. Riskitekijöinä voidaan pitää projektin suunnittelun puutteellisuudesta johtuvaa toiminnan läpinäkymättömyyttä sekä henkilöstön epätasaista työkuormaa.


title: Suunto

text: Suunto Oy on vuonna 1936 perustettu suomalainen rannetietokoneita, sykemittareita, kompasseja, paikannuslaitteita ja sukellustietokoneita suunnitteleva ja valmistava yhtiö. Vuodesta 1999 Suunto on ollut Amer Sports Oyj:n tytäryhtiö.


title: Suunto

text: Tuomas Vohlonen patentoi nestetäytteisen kompassin valmistusmenetelmän. Maastokompassi oli Suunnon ensimmäinen tuote. Suomen sotilaat käyttivät Suunto-kompasseja talvi- ja jatkosodan aikana. Suunto on maailmanlaajuisesti suurin kompassien sekä tarkkuusinstrumenttien valmistaja.


title: Suunto

text: 1970-luvulla Suunto toi markkinoille ensimmäiset sukellusinstrumenttinsa; instrumenteillä mitattiin syvyyttä ja suuntaa.


title: Suunto

text:
1980-luvulla Suunto kehitti ensimmäiset sukellustietokoneensa. Tietokoneet mittasivat veden painetta, lämpötilaa ja antoivat tietoa, miten sukeltaa turvallisesti. Nykyään ne korvaavat taulukot lähes kokonaan. Suunto on nykyään globaali markkinajohtaja sukellusinstrumenttien valmistajana.
1990-luvulla elektroninen tekniikka oli kehittynyt niin paljon, että oli mahdollista suunnitella ranteessa pidettävä laite, jonka avulla voitiin mitata korkeutta, säämuutoksia, lämpötilaa, kellonaikaa sekä suuntaa – tämä laite oli Suunto Vector.


title: Suunto

text: Suunnon urheiluinstrumenteissa kellomainen ulkonäkö ja toimivuus yhdistyvät tiettyä urheilulajia varten suunniteltuihin tietokoneisiin. Vuonna 2007 Suunnon palveluksessa oli yli 500 henkilöä eri puolilla maailmaa, ja yrityksen tuotteita viedään yli 100 maahan.


title: Suunto

text: Elokuvassa "127 tuntia" päähenkilö Aron Ralston (James Franco) käyttää Suunnon ranneketta, jota hän aika ajoin vilkuilee.


title: Vari (mittayksikkö)

text: Vari (tunnus var) on SI-järjestelmään perustuva loistehon yksikkö sähkötekniikassa. 1 var on myös V·A, mutta sitä ei pidä sekoittaa wattiin (tehon yksikkö) tai volttiampeeriin (näennäistehon yksikkö).


title: Jigorō Kanō

text: Jigorō Kanō (, 28. lokakuuta 1860 Mikagen kylä, Ubaran piirikunta, Settsun provinssi, Japani – 4. maaliskuuta 1938 laivamatkalla Yhdysvalloista Japaniin) oli judon kehittäjä.


title: Jigorō Kanō

text: Jigorō Kanōn isä oli Jirosaku Kanō, ja hänen äitinsä Sadako Kanō, sake-tehtaan omistajan tytär. Jirosaku oli adoptoitu Kanōn perheeseen hänen mentyään naimisiin Sadakon kanssa. Hän toimi šintopappina ja oli myös töissä laivanvarustusliikkeessä. Jigorō oli perheen kolmas poika, ja hänellä oli myös kaksi vanhempaa siskoa. Sadako kuoli Jigorōn ollessa yhdeksänvuotias. Yksitoistavuotiasaana Jigorō muutti perheensä mukana Tokioon, jossa hän aloitti opinnot Tokion Kaisei-koulussa (josta myöhemmin tuli Tokion yliopisto). Koska Jigorō oli pieni ja sairaalloinen, hän alkoi yliopisto-opintojensan aikana harjoitella erilaisia liikuntamuotoja, kuten voimistelua ja baseballia voimistaakseen itseään.


title: Jigorō Kanō

text: Kanōta kiusattiin koulussa paljon, mikä sai hänet etsimään keinoja kiusaajilta suojautumiseen. Noin viisitoistavuotiaana hän kuuli jūjutsusta, jonka avulla pienikin henkilö pystyisi päihittämään itseään kookkaampia vastustajia. Kanōlla oli kuitenkin vaikeuksia löytää ketään, joka opettaisi hänelle itsepuolustustaitoja. Hänen isällään oli Mikagen kylän kotitalon lisäksi Tokion Koishikawan erillisaluella toinen talo, jonka hoitajana toimi Ryūji Katagiri. Katagiri suostui opettamaan Jigorōlle muutaman ollessa 17-vuotias, mutta kehotti Jigorōta unohtamaan koko asian, sillä Meiji-kauden kulttuurillisen modernisaation aikana budō-lajien katsottiin laajalti kuuluvan auttamatta menneisiin aikoihin. Myös Jigorōn isä vastusti jūjutsu-harrastusta.


title: Jigorō Kanō

text: Kahdeksantoistavuotiaana Kanō tutustui Tenjin shinyō -ryūn päämieheen, Hachinosuke Fukudaan (1827–1879). Fukuda suostui Kanōn opettajaksi ja ehti opettaa Jigorōta reilun vuoden, ennen kuin yllättäen sairastui ja kuoli 52 vuoden ikäisenä. Fukudan leski pyysi Jigorōta ottamaan vastaan mestarin arvon ja jatkamaan miesvainajansa töitä. Kanō ei pitänyt itseään tarpeeksi pätevänä, muttei tohtinut kieltäytyä lesken pyynnstä. Hän ohjasi koulun harjoituksia mutta etsi samalla uusia opettajia. Kanōn seuraava opettaja oli Tenjin shinyō -ryūn Masatomo Iso (1818–81), joka jo oli 62-vuotias mutta yhä vahva ja ketterä. Iso arvosti Kanōn harjoitusintoa ja nopeaa kehitystä niin, että antoi Kanōn itse ohajata harjoituksia. Kanōsta tuli Tenjin shinyō -ryūn mestari. Isokaan ei ehtinyt opettaa Kanōta kuin kaksi vuotta ennen kuolemaansa. Jigorō halusi oppia yhä lisää jūjutsua.


title: Jigorō Kanō

text: Kanōn kolmas opettaja oli Tsunetoshi Iikubo, jonka Kanō tapasi vuonna 1881. Iikubo oli Kitō-ryūn päämies. Syksyllä 1883 Jigorō Kanō onnistui päihittämään opettajansa harjoitusottelussa, jolloin Iikubo ilmoitti, ettei hänellä enää ole mitään opetettavaa Kanōlle. Lokakuussa 1883 Kanō sai myös Kitō-ryūn mestarin tunnustuksen.


title: Jigorō Kanō

text: Feodaalivallan loppuminen ja Meiji-uudistus, joka kielsi samuraita kantamasta miekkaa, toivat mukanaan sen, että kiinnostus vanhoja sotataitoja kohtaan väheni merkittävästi. Kanō visioi kuitenkin, että jūjutsu voisi moderninakin aikana auttaa henkisessä kasvussa, ja halusi kehittää rakastamansa lajia. Helmikuussa 1882 hän vuokrasi kaksi huonetta Eishōji-temppelistä. Koska pelkkä nimi ”jūdō” oli jo käytössä, Kanō nimesi lajinsa Kōdokan-jūdōksi.


title: Jigorō Kanō

text: Kōdōkanin ensimmäiset oppilaat olivat yhdeksän Kanōn henkilökohtaista oppilasta Kitō-ryūsta. Oppilaat asuivat Kanōn kanssa koululla. Jigorō ei vielä ollut naimisissa, joten palkattu taloudenhoitaja piti huolta päivittäisistä asioista. Iikubo kävi myös alkuaikoina auttamassa Kanōta opetuksessa pari–kolme kertaa viikossa. Kurssit olivat ilmaisia. Kanō teki paljon ylimääräisiä töitä, kuten yksityisopetusta ja käännöstöitä, maksaakseen kustannukset. Vasta vuonna 1909 hän alkoi periä maksua kursseista.


title: Jigorō Kanō

text: Yhä kiistellään siitä, mitkä Kōdōkan-jūdōn tekniikoista olivat Kanōn tai hänen oppilaidensa kehittämiä ja mitkä muista bujutsu-lajeista otettuja. Donn F. Dragerin kirjoittaa kirjassaan Modern Bujutsu & Budo: ”Poikkeuksetta kaikki (Kōdōkan jūdōn tekniikat) olivat jollain tavalla jo käytössä vanhemmissa bujutsu- ja budō-järjestelmissä.” Budō-tutkijat Patti ja Westbrook ovat jäljittäneet ainakin Koshiki no katan Kitō-ryūhun. Seuraavassa on kahden tekniikan tarinat.


title: Jigorō Kanō

text: Kanōn oppimissa jūjutsu-tekniikoissa oli paljon vaarallisia liikkeitä. Näitä hän jätti judosta pois, joskin hän piti mukana jotkin sellaiset lyöntitekniikat, joita käytetään katoissa. Jotkut Kanōn oppilaista olivat harjoittaneet muitakin lajeja, ja he toivat näistä lajeistaan joitakin liikkeitä jūdōhon. Donn F. Dragerin mukaan　Shirō Saigō toi Kōdōkan-jūdōhon yama-arashiksi kutsutun heiton. Saigō oli oppinut sen daitō-ryūsta, joka oli aikijūjutsu-koulukunta.


title: Jigorō Kanō

text: Vuonna 1880-luvulla Tokion poliisi kiinnostui aseettomista itsepuolustuslajeista, ja vuonna 1886 järjestettiin Yōshin-ryūn ja Kōdōkan-jūdōn välillä kilpailu, jonka tarkoituksena oli selvittää, kumpi laji sopisi paremmin poliisen käyttöön. Kumpikin koulu lähetti 15 parasta oppilastaan kilpailuun, joka päättyi judon eduksi selkein luvuin: D.F Draegerin kirjan Modern Bujutsu & Budo, mukaan Kōdōkan saavutti 12 voittoa kahden ottelun päättyessä tappioon ja yhden tasapeliin. Kilpailumenestys kasvatti judon suosiota merkittävästi: poliisit alkoivat harjoitella judoa, ja ennen pitkää se levisi kouluihin ja armeijaankin.


title: Jigorō Kanō

text: Vuonna 1889 Kanō lähti Euroopan-kiertueelle tutustuakseen länsimaaisiin opetusmenetelmiin ja mainostaakseen judoa. Vuonna 1890 hän piti Englannissa näytöksen noin 60:lle merijalkaväen attasealle. He pitivät näkemästään niin paljon, että heistä tuli judon hyvän tahdon lähettiläitä. Samana vuonna hän myös käväisi Suomessa. Judo tuli Yhdysvaltoihin vuonna 1903, kun Kanō lähetti sinne yhden parhaimmista oppilaistaan, Yoshitsugu Yamashitan. Kanō valittiin Japanin edustajaksi Kansainväliseen olympiakomiteaan vuonna 1909, ja hän toimi virassa kuolemaansa asti. Vuonna 1920 Kanō suostutteli kaksi Isossa-Britanniassa asuvaa jūjutsu-opettajaa, Gunji Koizumin ja Yukio Tanin, opettamaan judoa.


title: Jigorō Kanō

text: Kanō luokitteli jūdō-harjoittelumotiivit kolmeen ryhmään: Rentai Ho - saadakseen hyvän kunnon; Shobu Ho - tullakseen teknisesti taitavaksi. Kun jokin näistä (tai molemmat yhdessä) ovat syynä jūdō-harjoitukseen puhutaan jūdōsta suppeassa mielessä (Kogi Jūdō). Kun tähän lisätään kolmas motiivi, Shushin Ho eli halu kehittää itsensä myös henkisesti, puhutaan jūdōsta laajassa mielessä (Kyogi Jūdō). Lienee paikallaan sanoa, että kolmatta ei voi yksin harjoittaa vaan kaksi muuta on myös harjoitettavaa. Jotta Kanō-sensein visio budōn yhteiskunnallisesta vaikutuksesta kävisi toteen olisi jūdōn oltava nimenomaan Kyogi Jūdōa. Tekninen taito jää aina dōjōn, mutta henkisen taidon kantaa mukaansa arkielämään. Tämä ajatus sai mestarin sanomaan "Ei ole väliä miten terve henkilö on. Jos hän ei ole hyödyksi yhteiskunnalle, on hänen olemassaolonsa turhaa."


title: Jigorō Kanō

text: Näiden kolmen kulttuurin määrittelemisen lisäksi Kanō-sensei toi joka käänteessä esille pari muutakin asiaa: "Jita kyōei" ja "Seiryoku Zenyo". Jita kyōei tarkoittaa ”molemminpuolista hyötyä”. Tämä on hyvinkin tärkeä osa Kyogi Jūdōn henkeä. Harjoituksissa on aina harjoiteltava niin, että myös toinen hyötyy siitä. Arkielämään vietynä: Älä ajattele vain itseäsi ja sinun parastasi; Auta aina muita ihmisiä, niin he auttavat sinuakin; Auta heikompia ja pienempiä.


title: Jigorō Kanō

text: Seiryoku zen'yō tarkoittaa vapaasti ”voiman paras käyttäminen”. Jū-aspektihan viittaa pehmeyteen, taipumiseen ja periksi antamiseen. Tästä on aivan liian helppoa vetää johtopäätös, että voima ei ole hyvästä, etenkin kun pieni pystyy päihittää isomman. Se on kuitenkin aivan väärä johtopäätös. Kanō-sensei oli itse ollut heikko ja saanout kärsiä siitä koulussa. Hän todellakin arvosti voimaa. Voiman väärin käyttö sen sijaan oli huono asia. Tämän tiimoilta hän kertoi kaksi tarinaa:


title: Jigorō Kanō

text: Voiman käytön puolustamiseksi Kanō-sensei sanoi:


title: Jigorō Kanō

text: Kanōn ensimmäiseksi oppilaaksi pitää mainita hänen vanhin siskonsa Katsuko. Kun Jigorō tuli kotiin jū jutsu -harjoituksistaan, hän opetti siskolleen joitakin perustekniikoita. Kōdōkanin ensimmäinen virallinen naispuolinen oppilas oli Sueko Ashiya, joka pyysi ja sai luvan aloittaa vuonna 1883. Mielenkiintoinen tapaus oli Noriko Yasuda, 33-vuotias, jonka elämä oli pirstaleina ja sekä fyysinen että henkinen kunto alhaimmillaan. Kanō aloitti katsomalla, että Noriko söi tarpeeksi ja terveellisesti, sitten hän antoi naisen harjoitella ensin itsekseen ja sitten ryhmässä. Vuoden sisällä hänen terveytensä oli muuttunut täysin. Kesti vuoteen 1926 ennen kuin Kōdōkan perusti naisten jaoston. Kanōn ajatus oli kuitenkin alusta lähtien ollut, että naisetkin voivat harjoittaa jūdōa. Kanō on sanonut:


title: Jigorō Kanō

text: Vuonna 1891 Kanō meni naimisiin Sumakon, Korean entisen suurlähettilään Seisei Takesoen tyttären kanssa. Kanōn perheeseen kuului enimmillään kuusi tytärtä ja kolme poikaa.


title: Jigorō Kanō

text: Kanō oli olympialiikkeen isän Pierre de Coubertinin ystävä ja hän toimi Japanin IOK-edustajana vuosina 1909–1938. Hän otti osaa yhdeksään kokoukseen ja jokaisessa hän yritti myöskin saada jūdōnsa hyväksytyksi olympialajiksi. Kanō ajoi voimakkaasti pyrkimystä saada vuoden 1940 olympialaiset Japaniin. Berliinin kokouksessa 1936 Japani päihitti Suomen äänin 36–27. Toinen Kiinan-Japanin sota (1937–1945) aiheutti kuitenkin sen, että Japani joutui 1938 – Kanōn jo kuoltua – ilmoittamaan, ettei voi järjestää kisoja. Kairossa 1938 pidetyn kokouksen jälkeen Kanō matkusti Atenaan de Coubertinin muistotilaisuuteen ja sen jälkeen Parisiin. Ranskan jälkeen hän lähti vielä Yhdysvaltoihin ennen paluutaan Japaniin. Hän sairastui 1. toukokuuta 1938 ja pysyi vuoteessaan koko päivän, mutta osallistui päivälliselle. Hän valitti palelevansa, vaikka hänellä oli kuumetta. 2. toukokuuta hän pysyi hytissään ja laivan lääkäri hoiti häntä hauteilla. Kuume laski 40 asteesta 38 asteeseen. 3. toukokuuta lähtien laivan stuertti istui Kanōn hytin ulkopuolella. Kanōlle kehittyi keuhkokuume. Seuraavana aamuna, 4. toukokuuta 1938, kello 6.33 hän kuoli hiljaa. Laiva saapui kaksi päivää myöhemmin Yokohamaan, jossa oli vastassa noin 3000 surijaa. Hänet haudattiin Shinto-menoin Kōdōkanissa 9. toukokuuta 1938 kello 10.00.


title: Jigorō Kanō

text: Koska hänen poikansa, Risei Kanō, oli liian nuori, tuli Kōdōkanin johtajaksi Nango Jiro. Jiro luopui virastaan 1946 Risein eduksi.


title: Sanoma Television

text: Sanoma Television Oy (vuoteen 2008 SanomaWSOY Television Oy / SW Television Oy) oli Sanoman sähköisen viestinnän liiketoimintaryhmän Sanoma Entertainment (entinen SWelcom) televisiotoimintojen fuusiossa muodostunut yhtiö, joka aloitti toimintansa 1. tammikuuta 2006. Sen muodosti Nelonen Media. Sanoma Television lakkautettiin 1. tammikuuta 2011


title: Sanoma Television

text: DNA Oy oli sopinut Sanoman kanssa Sanoma Entertainment -liiketoimintaryhmään kuuluvan Welhon liiketoiminnan ostamisesta. Liiketoimintajärjestelyn yhteydessä DNA toteutti suunnatun osakeannin siten, että Sanomasta tuli DNA:n toiseksi suurin omistaja 21 prosentin osuudella. Kaupan toteutumisen ehtona oli kilpailuviranomaisten ja valtioneuvoston hyväksynnät. DNA:n ja Sanoman välinen sopimus Welhon liiketoiminnan myymisestä DNA:lle astui virallisesti voimaan 30. kesäkuuta 2010.


title: Sanoma Television

text: Oy Ruutunelonen Ab oli televisioyhtiö, joka tunnettiin paremmin nimellä Nelonen, mutta nykyisin se on Sanoma Televisionin aputoiminimi. Ruutunelonen perustettiin 3. heinäkuuta 1996. Suomen Medianelonen ja Ruutunelonen fuusioituivat vuoden 2005 alussa, ja tuolloin yrityksen nimeksi jäi Ruutunelonen.


title: Sanoma Television

text: Sanoma Televisioniin kuulunut televisiotuotantoyhtiö Tuotantotalo Werne myytiin sen toimivalle johdolle 1. syyskuuta 2006.


title: Ranskan päärit

text: Ranskan päärit () olivat merkittävien, Ranskan monarkista riippuvien feodaalivasallien ryhmä. Alun perin vasallien muodostaman ryhmän jäseniä oli kaksitoista: kuusi hengellistä ja kuusi maallista pääriä, kuten apostoleitakin. Heidän etuoikeutenaan oli tulla tuomituksi vain päärien muodostamassa oikeudessa. Vastapalveluksena heidän tuli vannoa uskollisuudenvala ("Hommage lige") Ranskan kuninkaalle. Vuodesta 1180 lähtien pääreillä oli oma seremoniallinen roolinsa kuninkaan voitelun yhteydessä. Kuudella keskeisellä hengellisellä päärillä oli myös maallisen arvonimi ja sen mukaiset läänitykset.


title: Ranskan päärit

text: Vuosina 1814–1848 Ranskassa oli käytössä Englantia vastaava järjestelmä, jossa parlamentin ylähuoneena toimineen päärien kamarien paikat oli sidottu perinnöllisiin päärinarvoihin.


title: Ranskan päärit

text: Sana pääri tulee latinasta, jossa se esiintyy muodossa pair, ja tarkoittaa saman arvoista. Keskiajan ja uuden ajan päärit eivät olleet karolingisen ritarirunouden sankareiden jälkeläisiä. Heidät on valittu merkittävimpien läänitysryhtinaisen joukosta ja heidän tehtävänään oli muodostaa curia regis, koska hallitsijan neuvominen oli yksi feodaalisvasallin keskeisistä velvollisuuksista.


title: Ranskan päärit

text: Myöhemmin herttua-päärin ja kreivi-päärin titteli oli korkein ranskalaisessa hierarkiassa kuninkaan ja suoraan kuninkaasta polveutuvien ruhtinaiden jälkeen. Pääreistä käytettiin titteliä ”serkkuni” ("mon cousin") ja heitä voitiin nimittää tittelillä Monseigneur tai Votre grandeur. Heidän oli sallittua tanssia kuninkaallisen perheen jäsenten kanssa, heidän oli mahdollista ajaa vaunuissa kuninkaallisiin linnoihin ja päärien vaimoilla oli jakkara kuningattaren luona.


title: Ranskan päärit

text: Päärit saattoivat halunsa mukaan osallistua Pariisin parlamentin istuntoihin. Siellä he saattoivat kantaa miekkaansa oikeusmiesten suureksi harmiksi. He istuivat puheenjohtajan oikealla puolella. Arvojärjestys määräytyi päärikuntaan kohottamisvuoden mukaan. Yleensä päärit saivat kertoa näkemyksensä tuomioistuimen presidenttien ja neuvosten jälkeen, paitsi silloin, kun he tuomitsivat vertaisiaan.


title: Ranskan päärit

text: Reimsin arkkipiispa-herttua oli valtakunnan ensimmäinen pääri, joka toimi kaikkein keskeisimmässä tehtävässä uuden kuninkaan voitelun yhteydessä. Tehtävä oli perua Klodovigin kasteen ja kruunajaisten yhdistämisestä, jonka suoritti Pyhä Remigius. Arkkipiispa-herttuan tehtävään kuului varsinaisen voitelun suorittaminen sekä kuninkaan kruunun painaminen tämän päähän voiteluseremonian aikana.


title: Ranskan päärit

text: Laonin piispa-herttuan tehtävänä, yhtenä vanhoista pääreistä, oli pidellä Pyhää Ampullia, jonka nesteellä voiteleminen tapahtui, koko voitelunseremonian ajan.


title: Ranskan päärit

text: Langresin piispa-herttuan tehtävänä, yhtenä vanhoista pääreistä, oli kannatella kuninkaan valtikkaan voiteluseremonian ajan.


title: Ranskan päärit

text: Beauvais’n piispa-kreivin tehtävänä, yhtenä vanhoista pääreistä, oli kantaa kuninkaan viittaa voiteluseremonian aikana.


title: Ranskan päärit

text: Châlonsin piispa-kreivin tehtävänä, yhtenä vanhoista pääreistä, oli kantaa kuninkaan sormusta voiteluseremonian aikana.


title: Ranskan päärit

text: Noyonin piispa-kreivin tehtävänä, yhtenä vanhoista pääreistä, oli kantaa kuninkaan vyötärönauhaa voiteluseremonian aikana.


title: Ranskan päärit

text: Burgundin herttua oli maallisista pääreistä ensimmäinen. Kaikki maalliset päärit tulivat hengellisten päärien jälkeen. Hänen tehtävänään, yhtenä vanhoista pääreistä, oli kantaa kuninkaan kruunua sekä vyöttää kuningas vyötärönauhalla voiteluseremonian aikana.


title: Ranskan päärit

text: Normandian herttuan tehtävänä, yhtenä vanhoista pääreistä, oli kantaa kuninkaan ensimmäistä lippua voiteluseremonian aikana.


title: Ranskan päärit

text: Guyennen herttuan tehtävänä, yhtenä vanhoista pääreistä, oli kantaa kuninkaan toista lippua voiteluseremonian aikana.


title: Ranskan päärit

text: Toulousen kreivin tehtävänä, yhtenä vanhoista pääreistä, oli kantaa kuninkaan kannuksia voiteluseremonian aikana.


title: Ranskan päärit

text: Flanderin kreivin tehtävänä, yhtenä vanhoista pääreistä, oli kantaa kuninkaan miekkaa voiteluseremonian aikana.


title: Ranskan päärit

text: Champagnen kreivin tehtävänä, yhtenä vanhoista pääreistä, oli kantaa kuninkaan sotalippua voiteluseremonian aikana.


title: Ranskan päärit

text: Päärien rooli tuli täysin seremonialliseksi 1200-luvun kuluessa. Pääriys oli kuninkaallinen tehtävä, ei kuningaskunnan aatelisarvo. Se mahdollisti, että kuningas saattoi luokitella aatelisia oman valtansa ja valtakuntansa kannalta tärkeämpiin ja vähemmän tärkeisiin. Kuningas nimesi silloin tavallisia aatelismiehiäkin pääreiksi ja nosti heidät näin ranskalaisen yhteiskunnan titteleiden huipulle. Nimeämistahti kiihtyi 1500-luvulla. Päärinä olemiseen riitti verovapaan maan omistaminen, jos siihen oli liitetty pääriys ja polveutuminen aikaisemmasta päärin tehtävää hoitaneesta henkilöstä. Ranskassa vanhan vallan (Ancien régime) aikana tehtävät erosivat brittien päärien tehtävistä. Ne olivat puhtaasti kunniatehtäviä. Kuitenkin päärit säilyttivät myös Ranskassa merkittävän privilegion, sillä heillä oli oikeus istua Pariisin parlamentissa, joka oli valtakunnan tärkein ja suurin oikeusistuin.


title: Ranskan päärit

text: Ranskan suuri vallankumous 1789 aiheutti katkoksen päärien asemaan. Vuonna 1814 Ludvig VIII loi englantilaismallisen päärien ylähuoneen, joka osallistui lainsäädäntöön. Myös Napoleon nimesi päärejä satapäiväisen keisarikunnan aikana. Toisen restauraation aikana vuonna 1815 luotiin ylähuone eli päärien kamari, jonka nimitykset olivat perinnöllisiä. Vuoden 1830 heinäkuun vallankumouksen jälkeen kuningas Ludvig Filip säilytti päärien kamarin, mutta poisti päärinpaikkojen periytymisen. Vuoden 1848 vallankumouksessa päärien kamari lakkautettiin kokonaan.


title: Ocsid

text: Ocsid (nimi johdettu sanasta "disco") oli disko- ja tanssimusiikkiin keskittynyt radio-ohjelma. Se oli lajissaan ensimmäisiä Suomessa.


title: Ocsid

text: Ohjelman lähetykset alkoivat vuonna 1984, ja se kuului aluksi vain Lahden Radion alueella. Myöhemmin se laajeni valtakunnalliseksi, jolloin sitä kuultiin yleensä Yleisradion Rinnakkaisohjelma-kanavalla. Ohjelmaa juonsi pääasiassa DJ ja toimittaja Tapani Ripatti. Myös toimittaja Hanski Kinnunen oli pitkään mukana, minkä lisäksi ohjelman tekoon ovat osallistuneet ainakin David Mawby ja Kari "Vauva" Kallioinen. Ohjelma tuli iltaisin ja jatkui välillä keskiyöllekin, mikä oli siihen aikaan ohjelmatarjonnassa varsin uutta. Ohjelmassa soitettua musiikkia olivat muun muassa house, italodisko ja hip hop. Ocsid lopetettiin vuonna 1990, minkä jälkeen Ripatti alkoi vetää Tri Patti's Partyline -nimistä tanssimusiikkiohjelmaa Radiomafiassa.


title: Ocsid

text: Alkuperäisessä Ocsidissa esitettiin 1980-luvun alkupuolella myös Suomirock-nimistä haastattelusarjaa, joka keskittyi lähinnä 1977-vuoden jälkeiseen punk-musiikkiin.


title: Ocsid

text: Mainittakoon, että ohjelma "Radio 1983" oli Ocsid -ohjelmien edeltäjä ja oli kuultavissa Yleisradion rinnakkaisohjelmassa tuona vuonna sunnuntai-iltapäivisin noin kello 15 aikoihin. Radio 1983 on saanut vaikutteita ohjelmasisältöönsä Englannissa kuultavissa olleeseen "Radio One" -kanavalta. Tapani Ripatti on olemukseltaan tuolloin muistuttanut hyvin paljon Radio Onessa toimittajana toiminutta Tommy Vancea.


title: Ocsid

text: Ocsid on päässyt Yleisradiossa ääneen 2000-luvulla muutaman "nostalgialähetyksen" merkeissä. Heinäkuussa 2005 lähetettiin parituntinen "Ocsid-levylaukku". Sitä ovat seuranneet 5-tuntinen Ocsid-yöradio kesäkuussa 2007 ja yli kuusi tuntia kestänyt Ocsid-yöradio uutena vuotena 2008. Näitä lähetyksiä on tavalliseen tapaan juontanut pääasiassa Ripatti seuranaan Ocsid-kuvioissa myös pitkään mukana ollut "Smack". Kesän 2007 lähetyksessä kuultiin lisäksi Mawbya, ja "Vauva" Kallioinen puolestaan oli mukana uuden vuoden ohjelmassa 2008.


title: Ocsid

text: Ocsidissa ja Ripatin myöhemmissä tanssimusiikkiohjelmissa kuultiin aika ajoin niin sanottua Ocsid-listaa, jolle kuuntelijat saivat äänestää omia suosikkikappaleitaan.


title: Ocsid

text: Alla muutamia esimerkkejä 1980-luvun Ocsid-lähetyksistä:


title: Ocsid

text: Viimeisessä esimerkissä mainittu "Kisaocsid" viittaa Salpausselän kisojen aikana lähetettyyn Ocsid-ohjelmaan.


title: Hampus Dalström

text: Axel Hampus Dalström (22. maaliskuuta 1829 Helsinki – 19. maaliskuuta 1882 Helsinki) oli suomalainen arkkitehti. Dalström toimi pääasiassa yleisten rakennusten ylihallituksessa eri tehtävissä ja oli vuodesta 1870 sen ylijohtaja. Hän oli yksi johtavista suomalaisista arkkitehdeista 1860- ja 1870-luvulla. Dalströmin tärkeimmät työt ovat Helsingissä sijaitsevat Vanha ylioppilastalo (1870), ravintola Kappeli (1867) ja Kaartin maneesi (1877). Hänen piirtämänsä rakennukset edustavat tyylisuunnaltaan uusrenessanssia.


title: Hampus Dalström

text: Dalströmin suunnitteli useita 1860–1870-luvuilla rakennettuja majakoita.


title: Hampus Dalström

text: Dalström opiskeli arkkitehtuuria aluksi Tukholman Teknologisessa instituutissa ja Kuninkaallisessa Vapaiden taiteiden akatemiassa. Myöhemmin hän oli Suomen intendentinkonttorin oppilaana. Hän jatkoi opintojaan tekemällä opintomatkan Ranskaan. Dalström työskenteli 1860-luvun alussa intendentinkonttorissa eli vuodesta 1865 Yleisten rakennusten ylihallituksessa ja nousi sen ylijohtajaksi. Hän joutui jatkuvasti erimielisyyksiin sekä nuorempien arkkitehtien että rakennusten tilaajien kanssa. Edustavuuden ja käytännöllisyyden yhteensovittamattomuus johti ongelmiin esimerkiksi Ateneumin rakennuttamisessa.


title: Merapi

text: Merapi on tulivuori Jaavalla Indonesiassa. Se on 2 911 metriä korkea. Nimi "Gunung Merapi" tarkoittaa "tulen vuorta". Vaikka Merapi on hyvin aktiivinen tulivuori, tuhannet ihmiset asuvat sen kupeella hedelmällisen maan houkuttelemina. Vuori on lähellä Yogyakartan kaupunkia, ja sen rinteillä sijaitsee kyliä aina 1 700 metrin korkeuteen asti.


title: Merapi

text: Merapi on Indonesian aktiivisin tulivuori. Se on vuodesta 1548 lähtien purkautunut lähes 70 kertaa. Pienempiä purkauksia on 2–3 vuoden välein ja suurempia 10 vuoden välein. Vuonna 1930 Merapi purkautui tuhoten 13 kylää ja surmaten 1 300 ihmistä. Vuonna 1994 se purkautui surmaten 70 ihmistä. Erittäin suuri purkaus tapahtui vuonna 2006, jolloin koko keskinen Jaava peittyi tuhkaan.


title: Merapi

text: Vuoden 2006 purkautuminen alkoi huhtikuussa, kun seisminen toiminta vuorella kasvoi. 19. huhtikuuta kraatterista nousi savua aina 400 metrin korkeuteen verrattuna edellispäivän 75 metriin. 23. huhtikuuta useiden järistysten jälkeen alueelta aloitettiin vanhusten ja lasten evakuointi. Toukokuun alussa tulivuorelta alkoi virrata laavaa, ja 11. toukokuuta laavavirran muututtua jatkuvaksi 17 000 ihmistä määrättiin evakuoitavaksi alueelta. 13. toukokuuta Indonesian viranomaiset nostivat hälytysvalmiuden korkeimmalle (punaiselle) tasolle määräten kaikkien asukkaiden evakuoinnin. 15. toukokuuta Yogyakartan viranomaiset kertoivat purkautumisen alkaneen kello 5.30 aamulla.


title: Merapi

text: 14. kesäkuuta Merapin tulivuori osoitti jälleen purkautumisen merkkejä. Alueelta jouduttiin evakuoimaan tuhat ihmistä, jotka olivat vasta hiljattain palanneet koteihinsa.


title: Merapi

text: Viranomaiset nostivat hälytystasoa lokakuussa 2010 tulivuoren aktiivisuuden seurauksena, ja ihmisiä evakuoitiin tulivuoren rinteiltä. Kun tulivuori purkautui 27. lokakuuta, yli 30 ihmistä kuoli. Pari päivää myöhemmin purkaus jatkui. Merapi oli aktiivinen koko purkauksen ajan ja sylki tuhkaa 10 kilometrin korkeuteen. Purkauksen tieltä evakuoitujen ihmisten määrä oli 4. marraskuuta mennessä noussut jo yli sadan tuhannen. Viranomaiset kehottivat kaikkia 15 kilometrin säteellä vuoresta asuvia ihmisiä jättämään kotinsa. Useat kuolleista jäivät tulikuuman pyroklastisen tuhkapilven alle.


title: Merapi

text: Kuolonuhreja oli 130 ja noin 270 000 oli evakuoitu 7. marraskuuta mennessä. Lentovuoroja jouduttiin perumaan ja siirtämään toisille reiteille, ja lentoliikenteen osalta tilannetta verrattiinkin maaliskuun 2010 tulivuorenpurkaukseen Islannissa.


title: Merapi

text:
13. marraskuuta mennessä tulivuoren uhrimäärä nousi 240:een. Uhrimäärä nousi sitä mukaa, kun pelastustyöntekijät raivasivat tuhkan peittämiä syrjäisiä kyliä. Monet kuolleista saivat surmansa tulivuoren syöstyä ilmaan kuumia kaasuja ja kivenmurikoita purkauksen alettua marraskuun alussa.
Tulivuori ajoi kodeistaan pakosalle lähes 400 000 ihmistä.


title: Luonnonkiertokattila

text: Luonnonkiertokattila on vesiputkikattila, jossa vesi-höyryseos kiertää kattilassa lämpötilan aiheuttaman painoeron vuoksi lieriön ja höyrystimen välillä ja jossa höyry erottuu seoksesta painovoimaisesti. Tämän vuoksi kattilatyyppi soveltuu korkeinaan vain 170 bar. paineille. Vesiputkikattilassa ylimpänä olevasta höyrylieriöstä johdetaan vesi laskuputkia pitkin kattilan ulkopuolelta kattilan alaosaan ja sieltä kattilan sisään tulipesään höyrystinputkiin. Kattilan tulipesässä olevissa höyrystinputkissa, vesi alkaa kuumentua ja osittain höyrystyä, sekä nousta paino-eron johdosta ylöspäin takaisin höyrylieriöön, jossa on kylläistä vettä ja höyryä. Höyry johdetaan lieriöstä pois tulistimiin edelleen kuumennettavaksi tai suoraan käytettäväksi muualla. Vesi, joka ei ole höyrystynyt, laskeutuu uuteen kiertoon. Uutta syöttövettä kattilaan pumpataan esilämmitettynä lieriöön syöttöveden esilämmittimen kautta poistuneen höyrystyneen veden tilalle.


title: Tyhmyyden ylistys

text: Tyhmyyden ylistys (latinaksi "Moriae Encomium" tai "Stultitiae Laus", kreikaksi "Morias enkomion", hollanniksi "Lof der Zotheid", joskus kutsuttu suomeksi myös nimellä "Hulluuden ylistys") on Erasmus Rotterdamilaisen vuonna 1509 kirjoittama essee, joka painettiin ensimmäisen kerran vuonna 1511. Erasmus kirjoitti teoksen alun perin viikon aikana vieraillessaan Thomas Moren luona Bucklersburyssä, mutta muokkasi ja laajensi sitä myöhemmin. Teos on yksi läntisen kirjallisuuden vaikutusvaltaisimpia ja yksi reformaation katalysaattoreista.


title: Tyhmyyden ylistys

text: Erasmus oli Thomas Moren, toisen uskollisen katolilaisen ja Lutherin vastustajan, hyvä ystävä. Erasmus ja More jakoivat samanlaisen kuivan huumorin ja älylliset päämäärät. Kirjan nimi "Moriae Encomium" voidaan tulkita myös nimeksi "Ylistys Morelle". Monitulkintaiset merkitykset kulkevat läpi tekstin.


title: Tyhmyyden ylistys

text: Teos alkaa satiirisella ja oppineella ylistyspuheella kreikkalaisen satiristin Lukianoksen tyyliin. Erasmus ja More olivat kääntäneet Lukianoksen teoksen hieman aiemmin latinaksi. Puheessa Tyhmyys ylistää itseään. Tämän jälkeen teos saa vakavamman sävyn joukossa puheita, joissa Tyhmyys ylistää itsepetosta ja hulluutta, ja siirtyy satiiriseen hurskaiden mutta taikauskoisten katolisten oppien ja katolisen kirkon korruptoituneiden käytäntöjen läpikäyntiin — joille Erasmus kuitenkin oli itse aina uskollinen — sekä pilantekoon pedanttien saivartelijoiden kustannuksella — mukaan lukien Erasmus itse. Essee päättyy kristillisten arvojen julistukseen.


title: Tyhmyyden ylistys

text: Essee on täynnä viittauksia klassiseen kirjallisuuteen renessanssihumanisteille tyypilliseen tyyliin. Tyhmyys esiintyy yhtenä jumalista, isänään Plutos ("Rikkaus") ja äitinään Neotes ("Nuorekkuus"), nuorin ja kaunein nymfeistä, hoitajinaan nymfit Methe ("Juopumus", Bacchuksen tytär) ja Apaidia ("Tietämättömyys", Panin tytär), seuranaan Filautia ("Itserakkaus"), Kolakia ("Imartelu"), Lethe ("Huonomuistisuus"), Misoponia ("Työnkaihtaja"), Hedone ("Aistillisuus"), Anoia ("Vähäjärkisyys"), Tryfe ("Ylellisyys"), Komos ("Mässääjä") ja Eegretos Hypnos ("Kuolemankaltainen uni").


title: Tyhmyyden ylistys

text: "Tyhmyyden ylistys" oli hyvin suosittu, Erasmuksen hämmästykseksi ja joskus jopa peloksi. Paavi Leo X piti sitä hauskana. Ennen Erasmuksen kuolemaa teoksesta oli jo otettu useita painoksia ja se oli käännetty ranskaksi ja saksaksi. Pian se ilmestyi myös englanniksi. Yksi vuoden 1511 painoksista sisälsi Hans Holbein nuoremman puupiirroksia.


title: John Arne Riise

text: John Arne Riise (s. 24. syyskuuta 1980 Molde, Norja) on norjalainen jalkapalloilija. Hän pelasi sekä vasempana laitapuolustajana että keskikenttäpelaajana. Riisen eräs tunnusmerkki oli hänen luja vasemman jalan potkunsa. Hän on eniten maaotteluita pelannut norjalainen mies.


title: John Arne Riise

text: Riise aloitti ammattilaisuransa 16-vuotiaana Aalesunds FK:ssa, josta hän siirtyi Ranskan liigaan AS Monacoon vuonna 1998. Monacossa hän vakiinnutti paikkansa ykkösmiehistössä jo ensimmäisellä kaudellaan ja voitti liigamestaruuden seuraavalla kaudella. Gérard Houllier hankki Riisen Liverpooliin kaudelle 2001–2002 neljällä miljoonalla punnalla. Riise voitti Liverpoolissa Englannin liigacupin, Mestarien liigan sekä Euroopan Super Cupin. 22. huhtikuuta 2008 Riise teki oman maalin Mestarien liigan välieräottelun lisäajalla Chelseaa vastaan. Ottelu päättyi 1–1.


title: John Arne Riise

text: Kesäkuussa 2008 hänen ilmoitettiin pelaavan kaudella 2008–2009 AS Romassa. Riise debytoi AS Romassa 1–1 päättyneessä ottelussa Napolia vastaan 31. elokuuta 2008. Vuonna 2011 Riise siirtyi Fulhamiin kahden vuoden sopimuksella. Kolmen Fulhamissa vietetyn kauden jälkeen Riise siirtyi kaksivuotisella sopimuksella Kyproksen jalkapalloliigan APOEL FC:iin.


title: John Arne Riise

text: Elokuussa 2015 Riise siirtyi Intian Superliigan Delhi Dynamosiin. Maaliskuussa 2016 Riise kertoi Twitter-tilillään, että hän palaa Aalesundiin, joukkueeseen josta hänen uransa alkoi. Aalesundissa Riise ei ehtinyt pelata kuin 10 ottelua, kunnes hän kertoi pistävänsä uran tauolla motivaatiopuutteen takia. Hän teki sopimuksen Intian Superliigan Chennaiyin FC:iin elokuussa 2016, mutta ehti pelata sielläkin ainoastaan 10 ottelua, jonka jälkeen hän ilmoitti lopettavan uransa.Riise esiintyi Norjan maajoukkueessa ensimmäisen kerran vuonna 2000. Hänestä tuli vuonna 2011 kolmas sata maaottelua pelannut norjalaismies ja seuraavana vuonna hän nousi maaottelutilaston ykköseksi. Kaikkiaan hän pelasi 110 maaottelua, joista viimeisen maaliskuussa 2013. Maaottelumaaleja hän teki 16.


title: John Arne Riise

text: Riisellä on tytär Ariana entisestä avioliitostaan. Myös hänen veljensä Bjørn Helge Riise on jalkapalloilija.


title: Sinfonia nro 31 (Mozart)

text: Sinfonia nro 31 D-duuri (KV 297/300a) on Wolfgang Amadeus Mozartin vuonna 1778 valmistunut sinfonia. Sinfonia tunnetaan lisänimeltään "Pariisilainen". Teos valmistui Mozartin etsiessä virkaa Pariisista ja se on sävelletty suurelle orkesterille, joita Mozartilla oli Pariisissa käytettävissään.


title: Sinfonia nro 31 (Mozart)

text: Sinfonian osat ovat järjestyksessä nopea-hidas-nopea, ilman menuettia. Toisesta osasta on olemassa vaihtoehtoinen versio.


title: Esko Parpala

text: Esko Parpala (s. 2. heinäkuuta 1965 Rovaniemi) on suomalainen entinen keskimatkojen juoksija. Hänen päämatkansa oli 800 metrin juoksu.


title: Esko Parpala

text: Parpala voitti 800 metrin Suomen mestaruuden Tampereella vuonna 1996 ajalla 1.52,89 . Hopealla hän oli viidesti: 1987, 1990, 1991, 1994 ja 1997, vuonna 1995 tuli pronssia. Tavallisesti voiton esteenä oli Ari Suhonen, joka voitti Suomen mestaruuden peräti yhdeksän kertaa peräkkäin vuosina 1985–1993. Parpala oli mukana 800 metrillä Helsingin EM-kisoissa 1994 ja Tokion MM-kisoissa 1991, joissa molemmissa jäi alkueriin.


title: Esko Parpala

text: Parpalan ennätys 800 metrillä oli 1.45,24. Hän juoksi sen Zürichissa 16. elokuuta 1989 samana päivänä kuin Ari Suhonen teki uuden (ja edelleen voimassa olevan) Suomen ennätyksen 1.44,10. Parpala on ajallaan matkan kaikkien aikojen viidenneksi nopein suomalainen. Iisalmessa 16. heinäkuuta 1994 joukkue Heikki Keskitalo, Esko Parpala, Jarmo Kokkola ja Mika Laaksonen juoksi 4×800 metrin viestissä matkan edelleen voimassa olevan Suomen ennätyksen 7.19,95. Harvinaisella 600 metrin matkalla Parpala juoksi Suomen ennätykset sekä ulkona (1.18,90 Rovaniemellä 20. heinäkuuta 1993) että hallissa (1.19,14 Rovaniemellä 12. helmikuuta 1994) .


House Select Committee on Assassinations oli Yhdysvaltain edustajainhuoneen salamurhakomitea, joka tutki vuosina 1976–1979 sekä presidentti John F. Kennedyn että Martin Luther Kingin salamurhaa. Komitea päätyi siihen, että salamurhien takana oli todennäköisesti salaliitto. Komission tulos julkistettiin 31. joulukuuta 1978, mutta tutkimusaineisto julistettiin salaiseksi vuoteen 2029 asti.


title: House Select Committee on Assassinations

text: Kennedyn murhaa koskevissa tutkimuksissa todettiin, että ampujia oli suurella todennäköisyydellä kaksi. Yhdysvaltain kansallisen tiedeakatemian vuonna 1982 julkaiseman raportin mukaan HSCA:n akustiikkaan liittyvä johtopäätös on täysin virheellinen, eikä akustinen aineisto raportin mukaan tue oletusta toisen ampujan olemassaolosta.


title: Rafael Benítez

text: Rafael "Rafa" Benítez (s. 16. huhtikuuta 1960 Madrid, Espanja) on espanjalainen jalkapallovalmentaja ja entinen pelaaja. Hän on toiminut maaliskuusta 2016 lähtien englantilaisseura Newcastle Unitedin päävalmentajana.


title: Rafael Benítez

text: Rafael Benítez syntyi keskiluokkaiseen madridilaisperheeseen. Hänen isänsä Francisco Benítez työskenteli hotellissa, ja äiti Rosario Maudes hoiti kotia. Äiti-Rosario kannatti Real Madridia, kun taas isä-Francisco oli intohimoinen Atlético Madridin kannattaja. Rafaelin lisäksi perheessä oli vuotta vanhempi isoveli Francisco ja muutaman vuoden nuorempi sisar Rosario. Molemmat Rafaelin sisaruksista opiskelivat eläinlääketiedettä. Perheen isä kuoli joulukuussa 2005.


title: Rafael Benítez

text: Rafael Benítez avioitui vuonna 1998 oikeustieteen tohtorin Maria de 'Montserratin kanssa. Heillä on kaksi tytärtä.


title: Rafael Benítez

text: Benítez pelasi nuorena useissa koulujoukkueissa Madridissa, kunnes 12-vuotiaana liittyi Real Madridin juniorikouluun. Myöhemmin hän pelasi sekä Real Madridin C-joukkueessa että Castillassa kolmanneksi ja toiseksi korkeimmilla sarjatasoilla. Peliuransa ohella hän opiskeli liikuntatieteitä Madridin teknillisessä yliopistossa.


title: Rafael Benítez

text: Vuonna 1979 Benítez edusti Espanjan yliopistomaajoukkuetta opiskelijoiden MM-kisoissa Meksikossa ja teki rangaistuspotkumaalin avausottelussa Kuubaa vastaan (4–0). Toisessa ottelussa Kanadaa vastaan Beníteziä taklattiin rajusti ja hän joutui vuodeksi sivuun pelikentiltä, mikä sulki realistiset mahdollisuudet tulla huippupelaajaksi. Benítez pelasi kuitenkin vielä Tercera Divisiónissa ja Segunda Divisiónissa, mutta kauden 1985–1986 epäonnistuttua vammojen vuoksi Benítez päätti lopettaa pelaajauransa 26-vuotiaana.


title: Rafael Benítez

text: Päätettyään peliuransa Benítez palasi Madridiin ja liittyi Real Madridin valmennustiimiin saaden kaudella 1986–1987 vastuulleen Castillan B-juniorit. Castillassa Benítez voitti vuosina 1987 ja 1989 nuorten liigamestaruuden ja Real Madridin B-juniorien kanssa kolmannen tittelinsä vuonna 1990. Kauden 1990–1991 puolivälissä hän siirtyi Jose Antonio Camachon seuraajaksi Real Madridin alle 19-vuotiaiden joukkueen päävalmentajaksi. Benítezin johdolla joukkue voitti Espanjan U19-Cupin vuosina 1991 ja 1993 voittaen molemmissa finaaleissa Barcelonan U19-joukkueen. Vuonna 1993 Benítez johdatti Realin myös U19-liigamestaruuteen. Real-vuosinaan Benítez suoritti valmentajan tutkintonsa.


title: Rafael Benítez

text: Kauden 1992–1993 aikana Benítez toimi myös Real Madridin reservijoukkueen apulaisvalmentajana. Kaudella 1993 tulleen U19-joukkueen menestyksen myötä Benítez siirtyi reservijoukkueen peräsimeen kaudeksi 1993–1994 korvaten tehtävässä Mariano García Remónin. Benítezin debyytti Segunda Divisiónissa päättyi Real Madrid B:n 3–1-voittoon Herculesista. Keväällä 1994 Benítez toimi myös Vicente Del Bosquen apuvalmentajana Realin ykkösjoukkueessa, mutta palasi kaudeksi 1994–1995 takaisin reservijoukkueen päävalmentajaksi.


title: Rafael Benítez

text: Vuonna 1995 Benítez pääsi kokeilemaan siipiään edustusjoukkueen päävalmentajana siirryttyään Real Valladolidin käskyttäjäksi. Kausi ei kuitenkaan sujunut ruusuisesti ja Benítez sai potkut, kun Valladolid voitti vain kaksi pelaamistaan 23 ottelusta ja juuttui La Ligan hännille. Kaudella 1996–1997 hän toimi Osasunan päävalmentajana, mutta sai jälleen potkut kehnojen tulosten vuoksi.


title: Rafael Benítez

text: Vuonna 1997 Benítez jatkoi uraansa Segundassa pelanneen Extremaduran päävalmentajana. Benítezin johdolla seura sijoittui Segundassa toiseksi ja nousi La Ligaan. Kausi pääsarjatasolla osoittautui seuralle vaikeaksi ja se putosi takaisin Segundaan hävittyään putoamisottelun Villarrealille.


title: Rafael Benítez

text: Jätettyään Extremaduran Benítez piti sapattivuoden opiskellen Englannissa ja Italiassa sekä työskennellen kommentaattorina ja asiantuntijana eri medioissa. Valmennustöihin hän palasi vuonna 2000, kun Segundassa pelannut Tenerife palkkasi hänet päävalmentajakseen. Benítezin johdolla Tenerife, jossa pelasivat muun muassa Mista, Curro Torres ja Luis García sijoittui Segundassa toiseksi Sevillan ja Real Betisin jälkeen nousten La Ligaan.


title: Rafael Benítez

text: Kesällä 2001 Benítez pääsi ensi kertaa urallaan todellisen suurseuran peräsimeen, kun Valencia palkkasi hänet päävalmentajaksi. Valencia oli kaudella 2000–2001 pelannut Mestarien liigan finaalissa, mutta tylsästä pelitavasta kritiikkiä saanut Héctor Cúper oli jättänyt seuran. Benítezin johdolla Valencia pelasi viihdyttävää ja hyökkäysvoittoista peliä, joka upposi katsojiin. Myös tulokset puhuivat puolestaan, sillä Valencia juhli kaudella 2001–2002 Espanjan mestaruutta 31 vuoden tauon jälkeen. Seuraava kausi meni penkin alle Valencian oltua liigassa vasta viides. Mestarien liigassakin tie katkesi jo puolivälierissä, mutta Benítez sai jatkaa. Kausi 2003–2004 olikin sitten jymymenestys. Valencia palasi liigamestariksi ja eteni UEFA Cupissakin finaaliin. Loppuottelussa Valencia kukisti Olympique de Marseillen Vicenten ja Mistan osumilla 2–0.